
                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 17 Νοεμβρίου 2025, ημέρα Δευτέρα και ώρα 12.05΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία της Προέδρου της, κυρίας Θεοδώρας (Ντόρας) Μπακογιάννη, με θέμα ημερήσιας διάταξης: ««Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Σύσταση Γραφείου Ελληνικής Προεδρίας».». (4η συνεδρίαση - β΄ ανάγνωση).
Στη συνεδρίαση παρέστησαν ο Υφυπουργός Εξωτερικών, κ. Ιωάννης-Μιχαήλ (Γιάννης) Λοβέρδος, καθώς και αρμόδιοι υπηρεσιακοί παράγοντες.
H Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Γκολιδάκης Διαμαντής, Καββαδάς Αθανάσιος, Καράογλου Θεόδωρος, Κατσανιώτης Ανδρέας, Λιούτας Αθανάσιος, Μπακογιάννη Θεοδώρα (Ντόρα), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Δελής Ιωάννης, Μεταξάς Κωνσταντίνος Βασίλειος, Αναγνωστοπούλου Αθανασία (Σία), Τζανακόπουλος Δημήτριος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Καζαμίας Αλέξανδρος, Γαυγιωτάκης Μιχαήλ και Σαράκης Παύλος.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κυρίες και κύριοι συνάδελφοι, καλημέρα σας. Οι απόντες συνάδελφοι είναι απολύτως δικαιολογημένοι, γιατί σήμερα είναι η μέρα της επετείου του Πολυτεχνείου και βρίσκονται κάτω για να μιλήσουν για αυτή την επέτειο, η οποία είναι εξαιρετικά σημαντική και μας θυμίζει σε όλους τη σημασία της δημοκρατίας, την οποία καμιά φορά θεωρούμε δεδομένη, αλλά δυστυχώς, τουλάχιστον για τη δική μου γενιά, δεν ήταν καθόλου δεδομένη. Και μπορούμε πράγματι και πρέπει να αντιληφθούμε τη διαφορά μεταξύ της δημοκρατίας, με όσες αδυναμίες και να έχει και, της δικτατορίας, η οποία πλέον είναι ένα καθεστώς παντελώς διαφορετικό, ακραία φασιστικό και δυστυχώς με τεράστιο εθνικό κόστος.  Έχοντας πει αυτά, προχωρούμε στη δεύτερη ανάγνωση. Τον λόγο έχει ο Εισηγητής της Πλειοψηφίας, κ. Αναστάσιος (Τάσος) Χατζηβασιλείου.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Εισηγητής της Πλειοψηφίας): Ευχαριστώ, κυρία Πρόεδρε. Να πω και εγώ ότι σήμερα όντως είναι μια μέρα που τιμούμε τους αγωνιστές που «έμειναν όρθιοι» στο Πολυτεχνείο και «θυσιάστηκαν» για τη δημοκρατία, η οποία όπως πολύ σωστά έχετε πει και στο παρελθόν, «είναι ένα λουλούδι το οποίο θέλει πότισμα» και είμαστε όλοι εδώ σήμερα εδώ για να τη στηρίζουμε και να τη θωρακίζουμε σε κάθε ευκαιρία.
 Εισέρχομαι στη συζήτηση του νομοσχεδίου. Κύριε Υπουργέ, καλώς ήρθατε στην Διαρκή Επιτροπή Εθνικής Άμυνας και Εξωτερικών Υποθέσεων. Δεν θα μακρηγορήσω, μια και έχουμε εξαντλήσει το νομοσχέδιο αυτό, το οποίο είναι  ευσύνοπτο και ουσιαστικά θέτει ένα πλαίσιο λειτουργίας για το «Γραφείο της Ελληνικής Προεδρίας», μια και την αναλαμβάνουμε το 2027, το δεύτερο εξάμηνο. Είναι νομοσχέδιο  ευσύνοπτο, το οποίο ουσιαστικά λύει τα θέματα αυξημένου φόρτου εργασίας, που θα κληθεί να αντιμετωπίσει το Υπουργείο Εξωτερικών, την περίοδο εκείνη. 
Να πω ότι δημιουργεί μια σημαντική ευκαιρία, καθώς η χώρα μας θα έχει τη δυνατότητα να προεδρεύσει στο «Συμβούλιο της Ευρωπαϊκής Ένωσης» για 6η φορά στην ιστορία της. Μια ευκαιρία, η οποία προκύπτει μία φορά κάθε 13,5 χρόνια. Γεγονός που σημαίνει ότι δημιουργούνται ευκαιρίες, να προβάλλουμε τις προτεραιότητές μας, τις στρατηγικές, τις επιλογές μας, σε ευρωπαϊκό επίπεδο, αλλά και φυσικά να προβάλουμε το πολιτιστικό μας πλούτο μέσα από τις σοβαρές εκδηλώσεις που το Υπουργείο Εξωτερικών θα μπορέσει να οργανώσει την περίοδο εκείνη. 
Να πω, κυρία Πρόεδρε ότι η Κυβέρνηση ήδη έχει ξεκινήσει την προετοιμασία για την «Ελληνική Προεδρία» εδώ και πάρα πολύ καιρό. Όμως, το νομοσχέδιο αυτό έρχεται σήμερα, πολύ σωστά, όπως είπα, για να λειτουργήσει το «Γραφείο της Ελληνικής Προεδρίας» και να θέσει το πλαίσιο λειτουργίας εντός του ΥΠΕΞ, του Υπουργείου, το οποίο θα έχει την κύρια ευθύνη για την οργάνωση και την εκτέλεση της «Ελληνικής Προεδρίας». Λύνει ζητήματα προσωπικού, λύνει ζητήματα ενημέρωσης και επικοινωνίας. Εδώ να πω ότι ακούστηκαν στις προηγούμενες συναντήσεις μας διάφορες επιφυλάξεις από την αντιπολίτευση, αναφορικά με τις αποσπάσεις «κατά παρέκκλιση» και την παραμονή πάλι «κατά παρέκκλιση» αυτών που υπηρετούν ήδη στην «Μόνιμη Ελληνική Αντιπροσωπεία» για όσο κρατάει η «Προεδρία», με ορίζοντα μέχρι 31η Μαρτίου του ‘28.
 Θεωρώ ότι είναι πολύ σωστή αυτή η επιλογή της Κυβέρνησης, διότι από τη μία λύνει το ζήτημα των στελεχών, να μπορεί δηλαδή το Υπουργείο Εξωτερικών και η  ΜΕΑ Βρυξελλών να αξιοποιεί έμπειρα στελέχη που ξέρουν τη δουλειά και που μπορούν να συνεχίσουν να στηρίζουν την  «Προεδρία», το β’ εξάμηνο του 2027 μέχρι και το Μάρτη του ‘28 που ουσιαστικά «λύεται» η λειτουργία του «Γραφείου Ελληνικής Προεδρίας» και ταυτόχρονα μέσα από τις αποσπάσεις, βοηθά το Υπουργείο των Εξωτερικών να αξιοποιήσει ικανά στελέχη άλλων φορέων του Δημοσίου, που με τη γνώση και την εμπειρία τους μπορούν και εκείνοι να συνδράμουν σε αυτή τη μεγάλη εθνική προσπάθεια.
Επίσης, υπάρχουν μέσα διατάξεις που έχουν να κάνουν με τις δαπάνες, οι οποίες  ούτως ή άλλως εγγράφονται σε ειδικό κωδικό του Υπουργείου Εξωτερικών, αλλά και για τις χορηγίες. Και εκεί, κυρία Πρόεδρε, ακούσαμε κάποιες  επιφυλάξεις, με τις οποίες η Νέα Δημοκρατία διαφωνεί. Το θέμα των χορηγιών είναι πολύ σημαντικό, μιας και υπάρχουν σοβαρές ελληνικές επιχειρήσεις, που με διαφάνεια και με τρόπο σύννομο θα επιθυμούσαν να στηρίξουν αυτή την μεγάλη εθνική προσπάθεια, κατά την Προεδρία του 2027. Άρα, και αυτή είναι μια πολύ σημαντική διάταξη που θα βοηθήσει τη διεξαγωγή της Προεδρίας.
Τέλος, το νομοσχέδιο αυτό ρυθμίζει ζητήματα επικοινωνίας και ενημέρωσης και  καμία Προεδρία δεν είναι επιτυχημένη, αν δεν προβάλλει με τον δέοντα τρόπο τις προτεραιότητές της και όλα όσα θα θέσει ως πολιτικά προτάγματα. Επομένως, και εκεί λύνονται οι συγκεκριμένες λεπτομέρειες. Θα κλείσω, λέγοντας ότι έχουμε στα χέρια μας σήμερα ένα ευσύνοπτο αλλά πολύ σημαντικό νομοσχέδιο, το οποίο κρίνεται αναγκαίο προκειμένου να προετοιμαστεί με τον καλύτερο δυνατό τρόπο η Ελληνική Προεδρία του Συμβουλίου της Ευρωπαϊκής Ένωσης το 2027, με γνώμονα και το εθνικό αλλά και το ευρωπαϊκό συμφέρον. Εκείνο το οποίο μας απασχολεί είναι η θεματολογία της Ελληνικής Προεδρίας. Σαφώς είναι νωρίς σήμερα - γιατί έχει ακουστεί και αυτό από συναδέλφους - να τεθεί σε συζήτηση αυτό το ζήτημα, μιας και οι ευρωπαϊκές εξελίξεις είναι ραγδαίες.
 Επομένως, θα πρέπει η κυβέρνηση, πολύ σωστά, να ετοιμάσει τις προτεραιότητές της όσο θα πλησιάζουμε στον χρόνο της Προεδρίας. Αν όμως αναλογιστούμε τη σημερινή θεματολογία  σε ευρωπαϊκό επίπεδο, φαίνεται ότι στην Ελληνική Προεδρία είναι πιθανό να  δημιουργηθεί ανάγκη να διαχειριστούμε το νέο πολυετές δημοσιονομικό πλαίσιο. Εννοώ την ολοκλήρωση των διαπραγματεύσεων για το πολυετές δημοσιονομικό πλαίσιο.
Να διαχειριστεί η χώρα ζητήματα διεύρυνσης, που είναι μείζονα για την Ευρωπαϊκή Ένωση. Να διαχειριστεί η χώρα, την πιθανή υιοθέτηση της νέας στρατηγικής πυξίδας για ασφάλεια και άμυνα, που είναι επίσης μείζον ζήτημα που αφορά τους ευρωπαίους πολίτες. Να μιλήσουν για  την ανταγωνιστικότητα, που είναι ένα διαρκές πρόταγμα το οποίο μας απασχολεί, αλλά και φυσικά να μιλήσουμε για την πιθανή αναθεώρηση και ολοκλήρωση των κανονισμών της ΚΑΠ. Μια πολιτική που αντιλαμβάνεστε αφορά και χιλιάδες Έλληνες αγρότες και κτηνοτρόφους. Για όλους τους λόγους αυτούς κυρία Πρόεδρε, κρίνεται επιβεβλημένη η υπερψήφιση αυτού του Νομοσχεδίου του Υπουργείου Εξωτερικών, μιας και ουσιαστικά έχει να κάνει με μία εθνική υπόθεση, που καλό θα ήταν να έχει τη μέγιστη συναίνεση από όλες τις πολιτικές δυνάμεις. Σας ευχαριστώ πολύ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ τον κύριο Χατζηβασιλείου. Επιτρέψτε μου, να πω δύο λέξεις. Βγήκα τώρα από μια συνάντηση με την Γαλλίδα Πρέσβη, η οποία ήρθε για να  μου τονίσει τη σημασία, την οποία η Γαλλία δίνει στην επερχόμενη Ελληνική Προεδρία, ιδιαιτέρως για τα θέματα της διεύρυνσης των δυτικών Βαλκανίων. Τα Δυτικά Βαλκάνια έχουν μπει όπως ξέρετε στα αζήτητα, εδώ και πολύ καιρό, της Ευρωπαϊκής Επιτροπής και οι ελπίδες όλες είναι στην Ελληνική Προεδρία, να ξαναφέρει μπροστά το θέμα των δυτικών Βαλκανίων, έτσι ώστε η Ευρωπαϊκή Ένωση να ασχοληθεί με το θέμα αυτό σοβαρά τουλάχιστον και να δώσει κάποιες απαντήσεις στο εξάμηνο της Ελληνικής Προεδρίας.

 Ως προς τις χορηγίες, να σας ενημερώσω ότι υπάρχει μια πρόταση να υπάρξει η μεγαλύτερη Έκθεση του Αγίου Όρους με εικόνες και κειμήλια, τα οποία δεν έχουν βγει ποτέ από το Όρος. Κάποια από αυτά βγήκαν σε μια Έκθεση που έγινε στο Βυζαντινό Μουσείο και κάποια σε μία Έκθεση που κάναμε στο Παρίσι τότε, αλλά  όλα μαζί και πολύ περισσότερα από αυτά. Από 10 Μονές να ξεκινήσει η Έκθεση από την 1η Ιανουαρίου του 27, μέχρι το τέλος της Ελληνικής Προεδρίας και βεβαίως, θα γίνει με χορηγίες. 

Δηλαδή, δεν θα πληρώσει το Ελληνικό Δημόσιο από τους Έλληνες φορολογούμενους τίποτα. Θα υπάρξει μια χορηγία, αλλά καταλαβαίνετε τη σημασία μιας τέτοιας Έκθεσης, εκτός από εμάς τις γυναίκες - απευθύνομαι τώρα στην κυρία Δούρου - που δεν έχουμε την ευκαιρία να μπούμε στο Όρος και να δούμε αυτά τα κειμήλια, αλλά καταλαβαίνετε πανευρωπαϊκά τη σημασία και το μήνυμα, το οποίο θα δώσει η Ελλάδα με μια τέτοια Έκθεση, ελπίζω στο Ζάππειο. Ευχαριστώ πολύ που μου επιτρέψατε να πω αυτά τα δύο λόγια. Κύριε Μάντζο, έχετε το λόγο.
ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας): Ευχαριστώ πολύ, κυρία Πρόεδρε. Πράγματι, σε μια πολύ σημαντική, εμβληματική ημερομηνία για τη δημοκρατία μας, τον αγώνα της εξέγερσης του Πολυτεχνείου, όλων όσοι όρθωσαν το ανάστημά τους απέναντι στη δικτατορία και είναι σημαντικό χρέος όλων μας, να τιμούμε αυτήν την εξέγερση και να επικαιροποιούμε καθημερινά τον αγώνα για τη δημοκρατία, την ελευθερία και την αξιοπρέπεια, όπως έκαναν οι νέοι εκείνον τον Νοέμβρη.
Θέλω να ευχαριστήσω πολύ τον Γιώργο Νικητιάδη, τον καλό συνάδελφο που ανέλαβε την Εισήγηση στις προηγούμενες Συνεδριάσεις της Επιτροπής μας, λόγω απουσίας μου στο εξωτερικό. Θέλω να επαναλάβω ορισμένες θέσεις αρχής, που δεν είχα την ευκαιρία να το κάνω εγώ - το έκανε ο Γιώργος Νικητιάδης - ότι η Προεδρία του Συμβουλίου της Ευρωπαϊκής Ένωσης δεν είναι ένας κομματικός ή κυβερνητικός στόχος, αλλά εθνικός στόχος. 
Άρα, αυτή η συζήτηση και εδώ στην Επιτροπή - όπως χαίρομαι που έγινε - αλλά και στην Ολομέλεια αύριο, υπερβαίνει τη διακομματική πραγματικότητα, την κομματική διαπάλη. Δεν μπορεί να παγιδεύεται στην κομματική συγκυρία, είναι εθνική αυτή η συζήτηση. Άλλωστε, μια επόμενη κυβέρνηση εκ των πραγμάτων θα κληθεί να εφαρμόσει το σχέδιο νόμου και την Προεδρία.
Ακούω το Υπουργείο πολλές φορές να συζητάει, να λέει και η κυρία  Παπαδοπούλου ότι δεν είναι η ώρα να συζητήσουμε τώρα για το ουσιαστικό, το πολιτικό διακύβευμα της Προεδρίας, όμως εγώ θεωρώ και θεωρούμε ότι έχει αξία και εδώ, αλλά ιδίως στην Ολομέλεια αύριο, να τοποθετηθούν τα κόμματα επί της ουσίας της Προεδρίας. Ήδη, κυρία Πρόεδρε, μεταφέρατε το ενδιαφέρον της Γαλλίδας Πρέσβειρας, είναι βέβαιο ότι και άλλοι διπλωμάτες και οι Ευρωπαίοι πολίτες περιμένουν από εμάς πολλά. Άρα, δεν πρέπει να υποβιβάσουμε τη συζήτηση σε μια διαδικαστική αναζήτηση και ανάλυση.
Η διαδικασία και η διοικητική οργάνωση οφείλουν να υπηρετούν την ουσία και, άρα, έχει αξία πράγματι να ακουστούν οι θέσεις των κομμάτων. Για παράδειγμα, για το πώς βλέπουμε όλα όσα συζητούνται τώρα στις Βρυξέλλες. Για τις κοινωνικές δαπάνες και τους στόχους για μια πράσινη και κοινωνικά δίκαιη Ευρώπη, που, δυστυχώς, φαίνεται να υποχωρούν, έναντι των αμυντικών δαπανών, οι οποίες είναι για τη Χώρα μας είναι πολύ υψηλές, εδώ και πάρα πολλά χρόνια, δεκαετίες. Να μιλήσουν τα κόμματα για το πολυετές Δημοσιονομικό Πλαίσιο, για την κοινή Αγροτική Πολιτική, για το Σύμφωνο Μετανάστευσης και Ασύλου, για την κοινή Εξωτερική Πολιτική και Πολιτική Ασφάλειας, για την Ενεργειακή Ασφάλεια και Αυτονομία της Ευρωπαϊκής Ένωσης, να μιλήσουν τα κόμματα για τη διεύρυνση. 
Όπως είπατε πολύ σωστά, κυρία Πρόεδρε, σε συνέχεια της ατζέντας Θεσσαλονίκης Κυβέρνηση ΠΑΣΟΚ 2003.  Για τη Μέση Ανατολή, για τις Ευρωτουρκικές Σχέσεις. Αυτό θέλω, εξαρχής, να το σημειώσω ότι η Προεδρία δεν τελειώνει εδώ. Προφανώς το ξέρω, το γνωρίζω, το γνωρίζουμε όλοι και πρώτα απ’ όλα το Υπουργείο των Εξωτερικών. Άρα, σε αντίθεση με ό,τι συνέβη δυστυχώς, για παράδειγμα, με την ιδιότητά μου ως μη Μόνιμο Μέλος του Συμβουλίου Ασφαλείας του ΟΗΕ - όπου δεν συζητήθηκαν οι στόχοι, ούτε υπήρξε κάποια λογοδοσία από το Υπουργείο προς τη Βουλή - όχι απλώς καλό, αναγκαίο είναι στην Προεδρία της Ευρωπαϊκής Ένωσης να εξασφαλίσουμε τη λογοδοσία της κυβέρνησης στην Βουλή. Να καταστεί κοινωνός η Εθνική Αντιπροσωπεία των εθνικών και ενωσιακών  στόχων. Τί ζητούμε, πώς το ζητούμε; Πώς θα το επιδιώξουμε; 
Και αυτή εδώ η Επιτροπή είναι το κατάλληλο φόρουμ, που πρέπει να κάνει αρκετές συνεδριάσεις πριν την ανάληψη της Προεδρίας, το δεύτερο εξάμηνο του 2027. Και αυτό είναι ένα πρώτο αίτημα προς το Προεδρείο, στο οποίο είμαι βέβαιος, κυρία Πρόεδρε, ότι θα χρειαστεί να επανέλθουμε, να συνεδριάσουμε, ώστε προφανώς όχι να συνδιαμορφώσουμε - δε χαράσσει η Βουλή Εξωτερική Πολιτική - αλλά να γίνουμε κοινωνοί και αρωγοί εν τέλει της εθνικής προσπάθειας. Να συζητήσουμε για το ουσιαστικό πολιτικό διακύβευμα.

Σε αυτή την τελευταία συνεδρίαση της Επιτροπής έχει αξία να μείνουμε σε ορισμένα σημεία. Από αυτά που ακούστηκαν, ανθολογώντας, σταχυολογώντας, για τον επικεφαλής. Κρίνουμε απολύτως αναγκαίο να προβλεφθεί ένα σύνολο ελάχιστων προσόντων για τον επικεφαλής του Γραφείου. Θα τον επιλέξει ο Υπουργός των Εξωτερικών χωρίς ένα ελάχιστο περίγραμμα προσόντων, μια ελάχιστη εγγύηση αξιοκρατίας; Για το Προσωπικό, συμφωνούμε όλοι και χαίρομαι γι’ αυτό - και το ακούσαμε και από την Υφυπουργό - είναι αναγκαίο να δοθεί προτεραιότητα στελέχωσης στους υπαλλήλους του Υπουργείου Εξωτερικών και του ευρύτερου δημόσιου τομέα.

Υπάρχουν έμπειρα στελέχη, κυρίως του Υπουργείου των Εξωτερικών, αλλά και σε πολλά ακόμα Υπουργεία και Οργανισμούς και νομικά πρόσωπα. Είναι δημόσιοι λειτουργοί υψηλότατου κύρους, εμπειρίας και επιστημονικής κατάρτισης. Μπορούν να υποστηρίξουν και θα υποστηρίξουν το έργο της Προεδρίας, το ακούσαμε από τους φορείς. Είναι αναγκαίο, ωστόσο, να υπάρχουν προϋποθέσεις, για την παρέκκλιση από τις διατάξεις και τις  αποσπάσεις. Ακούσαμε τις τοποθετήσεις για την ταχύτητα και την ευελιξία. Ναι, αλλά πρέπει να δικαιολογείται a priori πού δεν επαρκεί το προσωπικό, γιατί δεν επαρκεί το προσωπικό και πως πρέπει να αναζητηθεί προσωπικό αλλού - από άλλες δημόσιες υπηρεσίες - και με ποια προσόντα;
 Πρέπει να αξιοποιήσουμε την εμπειρία προηγούμενης Προεδρίας. Η Υφυπουργός το παραδέχθηκε ότι η Προεδρία του 2014 βγήκε από τους δημοσίους υπαλλήλους με επιτυχία. Οι διπλωμάτες μας, οι εμπειρογνώμονες, το διοικητικό προσωπικό, οι μηχανικοί επικοινωνίας - τεχνολογίας, οι ακόλουθοι τύπου διαθέτουν εμπειρία, που την κατέθεσαν εδώ προηγούμενες Προεδρίες. Πρέπει να αξιοποιηθεί από την Πολιτεία. Υπάρχει «σωτήρια εμπειρία» - έτσι το  χαρακτήρισε ο εκπρόσωπος των Διοικητικών Γραμματέων - και αυτή η εμπειρία θα μας βοηθήσει να κάνουμε τον αναγκαίο διυπουργικό  συντονισμό.
Εκεί, έχω την αίσθηση ότι πρέπει να αποσαφηνιστεί καλύτερα το πού σταματά το κάθε Υπουργείο, μπροστά στο Υπουργείο των Εξωτερικών. Κατανοώ ότι υπάρχει ένας κεντρικός συντονιστικός ρόλος - πρέπει να υπάρχει - αλλά αναφέρθηκαν, για παράδειγμα  από την κυρία Αναγνωστοπούλου που έχει την εμπειρία, ορθά τα Υπουργεία Αγροτικής Ανάπτυξης και Εργασίας, κρίσιμα χαρτοφυλάκια για την κοινή Αγροτική Πολιτική και τις συλλογικές διαπραγματεύσεις και τη σύγκλιση. Θα επεξεργάζεται το  Υπουργείο Εξωτερικών όλα τα κείμενα που θα έρχονται από αυτά τα Υπουργεία; Πού θα σταματά το κάθε Υπουργείο και πού θα ξεκινά το Υπουργείο Εξωτερικών τον συντονισμό του;
Θα ήταν ένα  «optimum», πράγματι, το ιδανικό να είχαμε τον αριθμό θέσεων στο γραφείο αυτό, από τώρα. Να υπάρχει μια διοικητική ευταξία, που θα ήταν αναγκαία για την επιτυχή ολοκλήρωση της Προεδρίας, ειπώθηκε και από τους φορείς. Κατανοώ τη δυσκολία, αλλά θα ήταν καλό να υπάρχει ένα πλαίσιο τουλάχιστον αριθμού. Πρέπει να προβλεφθούν θέσεις, μετακινήσεις και για άλλους κλάδους πέραν των ακολούθων τύπου. Ο  κλάδος μηχανικών επικοινωνίας έχει καταθέσει συγκεκριμένο αίτημα. Είναι κρίσιμο για την υποστελέχωση που υπάρχει εξαιτίας υποστελέχωσης για θέματα, όπως η προστασία στον κυβερνοχώρο, η  τεχνική υποστήριξη συναντήσεων, η διακίνηση ψηφιακών εγγράφων.
Είναι πολύ σημαντικό και συμφωνούμε όλοι να ενισχυθεί η μόνιμη Εθνική Αντιπροσωπεία, ώστε να υπάρχει μια συνεκτική πολιτική Ευρωπαϊκών υποθέσεων. Εκεί στηρίζεται και η πάγια θέση μας, κύριε Υφυπουργέ, ότι θα έπρεπε να υπάρχει «υπουργικό χαρτοφυλάκιο» για τις Ευρωπαϊκές υποθέσεις στο Υπουργείο Εξωτερικών και Γενική Διεύθυνση και Διευθύνσεις  Ευρωπαϊκών Υποθέσεων, όπως πάντοτε υπήρχε. Ακούσαμε για τον ειδικό συντονιστή υπό τον πολιτικό διευθυντή, με αρμοδιότητα το συντονισμό της ουσίας της Προεδρίας. Επιμένουμε, όμως, ότι αυτός ο συντονισμός θα ήταν πληρέστερος και αποδοτικότερος, αν ήταν σε επίπεδο Αναπληρωτή Υπουργού ή  Υφυπουργού Ευρωπαϊκών Υποθέσεων, όπως πάντοτε ήταν στη χώρα μας και στα υπόλοιπα Κράτη - μέλη εξακολουθεί να είναι.
Για τις συμβάσεις έργου, κάτι πολύ σοβαρό. Στο σχέδιο νόμου, όπως αναρτήθηκε στη δημόσια διαβούλευση, υπήρχε συγκεκριμένη αιτιολόγηση, ως προς την αδυναμία κάλυψης των αναγκών από το υφιστάμενο προσωπικό του Υπουργείου Εξωτερικών, για να πάει κανείς στις συμβάσεις έργου. Υπήρχε και μια τριμελής επιτροπή επιλογής, συμπεριλαμβανομένου μέλους, συμβούλου του ΑΣΕΠ. Αυτό δεν υπάρχει στο σχέδιο νόμου. Δεν αιτιολογήθηκε γιατί δεν υπάρχει. Εμείς ζητούμε από το Υπουργείο να επαναφέρει τη ρύθμιση, όπως την είχε αναρτήσει σε δημόσια διαβούλευση. Δεν κατανοούμε γιατί αποσύρθηκε.
 Για τα οικονομικά, πολύ σημαντική παράμετρος μαζί με τη στελέχωση, με ικανό προσωπικό πρέπει να υπάρχει και οικονομική διαχείριση αποτελεσματική και διαφανής.  Διαφανής περιγραφή της ροής των διαδικασιών και της υλοποίησης των δαπανών, από τις απλές προμήθειες έως την παροχή των υπηρεσιών. Γενικώς, χρειαζόμαστε μια ισορροπία, ανάμεσα στην ευελιξία που ακούσαμε πολλές φορές και τη σεβόμαστε ως στόχο και τη διαφάνεια για την  λογοδοσία από την άλλη. Δεν μπορεί να είναι τίποτα πραγματικά αποδοτικό, αν δεν είναι διαφανές, αν δεν έχει εγγυήσεις λογοδοσίας. 
Άρα, θεωρούμε ότι πρέπει να υπάρχει ειδικός κωδικός και στη Διαύγεια, συγκεκριμένο πεδίο στη Διαύγεια για τις δαπάνες της Προεδρίας, να γνωρίζει ο Έλληνας  πολίτης που πήγε το τελευταίο ευρώ για την Προεδρία. Έχουμε δει πολλά σκάνδαλα και υποθέσεις φαυλότητας, που δεν πρέπει να καταδικάσουμε την Προεδρία της Ευρωπαϊκής Ένωσης σε κάτι αντίστοιχο. Αυτό είναι κάτι πολύ σοβαρό. 
Για τις χορηγίες, μια κουβέντα για από εμάς. Δεν είπε κανένας ότι φοβάται τις χορηγίες και δεν θέλει τον ιδιωτικό τομέα να συνδράμει, είναι αναγκαίο. Όμως, μια αποσαφήνιση νομίζω είναι αναγκαία. Πώς ορίζονται οι χορηγίες εδώ; Είναι χορηγίες ή δωρεές; Ποιός τις ελέγχει; Δηλαδή, πώς μπορούμε να διασφαλίσουμε ότι η Προεδρία μας δεν θα γίνει εμπορικός χώρος προώθησης κάποιων και ποιοί είναι αυτοί; Δηλαδή, μια βιομηχανία όπλων μπορεί να κάνει μια χορηγία και αυτό να γίνει δεκτό; Ποιός το κρίνει αυτό;
 Υπάρχει ένας ειδικός νόμος του 2007, για τις χορηγίες στον Πολιτισμό. Νομίζω ότι αναφέρθηκε η κυρία Πρόεδρος στο θέμα του Πολιτισμού. Υπάρχει ένας άλλος νόμος για τις δωρεές. Περί τίνος πρόκειται εδώ; Θεωρούμε ότι πρέπει να υπάρχει μια παραπομπή, αποσαφηνιστική σε έναν νόμο -  νόμο  αναφοράς, από το νομοσχέδιο σε ένα νόμο αναφοράς, είτε  για τις χορηγίες, είτε  τις  δωρεές, για να αποσαφηνιστεί και η  διαδικασία που πρέπει να ακολουθηθεί. Αν υπάρχει γενικός νόμος - όπως είπε η κυρία  Υφυπουργός - πρέπει αυτός να αναφέρεται μέσα στο σχέδιο νόμου. 



 Για την ανοιχτότητα, συμφωνούμε με όσα  είπε η κυρία Δούρου, η κυρία Αναγνωστοπούλου, μεγαλύτερη συμμετοχή της κοινωνίας των πολιτών. Ξέρω ότι το είπε και η κυρία Παπαδοπούλου ότι συμφωνεί για τα Πανεπιστήμια, για την Τοπική Αυτοδιοίκηση, για τον Ελληνισμό της Διασποράς. Κύριε Υφυπουργέ, έχετε το χαρτοφυλάκιο. Είναι κρίσιμο να εμπλέξουμε και τον Ελληνισμό της Διασποράς. Είμαστε μια σπουδαία χώρα, μια χώρα με σπουδαία Διασπορά, μέσω άσκησης εξωτερικής πολιτικής και ήπιας ισχύος, προβολής ήπιας ισχύος, αλλά πρέπει να τον υλοποιήσουμε, να τον αξιοποιήσουμε.



Είναι αναγκαίο σε αυτή την εποχή που υπάρχει βαθύ κοινωνικό και δημοκρατικό έλλειμμα στους ευρωπαϊκούς θεσμούς, η δική μας Προεδρία να συμβάλει στην προσπάθεια θεραπείας αυτής της παθογένειας με ανοιχτότητα. Για τη λογοδοσία, το είπα και πριν, θεωρούμε ότι πρέπει να υπάρχει διαρκής ενημέρωση της Βουλής, να υπάρχει η τακτική έκθεση των πεπραγμένων του γραφείου της Προεδρίας στη Βουλή σε αυτήν την Επιτροπή και θεσμικός κοινοβουλευτικός έλεγχος στο φως της ημέρας.
 Για την επικοινωνία, ακούσαμε τους φορείς. Υπάρχει μια ενδιαφέρουσα πρόταση από τους ακόλουθους τύπου για τον Αναπληρωτή Εκπρόσωπο Τύπου, να είναι ακόλουθος τύπου όπως ήταν το 2014, για μια πιο ενιαία και συνεκτική επικοινωνιακή στρατηγική με όρους δημόσιας διπλωματίας. Για τη διάρκεια της λειτουργίας του γραφείου, χαιρόμαστε που έγινε δεκτή η πρόταση Νικητιάδη για τρίμηνη παράταση, ώστε να διασφαλιστεί η συνέχεια και φυσικά το αποτύπωμα στην επόμενη Προεδρία.
Καταληκτικά, εμείς αποδεικνύουμε και νομίζω ότι το κάνουμε και με τη θετική στάση μας αυτή την Επιτροπή ότι ο εθνικός στόχος αφορά  όλους μας, και την κυβέρνηση και στο κόμμα της αντιπολίτευσης με το σημερινό συσχετισμό. Αναμένουμε από την σημερινή κυβέρνηση να κάνει δεκτές προσθήκες και βελτιώσεις που κατατέθηκαν από όλες τις κοινοβουλευτικές ομάδες. Πρέπει να εξάρουμε το ύφος και το κλίμα στην Επιτροπή, με μια δημιουργική αντιπαράθεση με προτάσεις από όλους και κοινό παρονομαστή τον εθνικό στόχο επιτυχίας της Προεδρίας της Ευρωπαϊκής Ένωσης. Θεωρώ, λοιπόν, αναγκαίο και εξ αυτού του λόγου και του κλίματος που επικράτησε στην Επιτροπή, η κυβέρνηση να κάνει δεκτές τροποποιήσεις έστω και τώρα, ώστε το σχέδιο νόμου να τύχει της μέγιστης δυνατής συναίνεσης αύριο στην Ολομέλεια. Σας ευχαριστώ, κύρια Πρόεδρε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Να ευχαριστήσω πολύ τον κύριο Μάντζο και να ασκήσω πάλι το δικαίωμα του Προεδρείου και να πω ότι συμφωνώ απολύτως, κύριε Μάντζο, με την πρόταση σας για αναπληρωτή Υπουργό Ευρωπαϊκών Υποθέσεων ή Υφυπουργό. Είναι αδύνατον να πάμε σε Προεδρία της Ευρωπαϊκής Ένωσης, χωρίς να έχουμε έναν Υφυπουργό ή  έναν αναπληρωτή Υπουργό και τέλος πάντων ό,τι κρίνει ο Πρωθυπουργός, αλλά είναι απολύτως αναγκαίο για τον καλύτερο συντονισμό.
Να προσθέσω - επειδή αναφερθήκατε για σκάνδαλο προς υπεράσπιση του Υπουργείου Εξωτερικών - ουδέποτε το Υπουργείο Εξωτερικών έχει κατηγορηθεί για την παραμικρή κακή διαχείριση των χρημάτων, τα οποία του εμπιστεύτηκε ο ελληνικός λαός. Νομίζω ότι είναι προς τιμήν του Υπουργείου αυτού και θα πρέπει να τους το αναγνωρίσουμε και έτσι η δυσκολία μεταξύ χορηγιών και δωρεών, νομίζω ότι οι χορηγίες είναι χορηγίες και αν δεχθούμε δωρεά από κανένα στυλό ή κανένα χαρτί, πολύ αμφιβάλλω. Οι χορηγίες χορηγούν συγκεκριμένα «events», συγκεκριμένες εκδηλώσεις ή παραδείγματος χάρη - αν αποφασίσει κάποιος που ελπίζω να πάει - να κάνει μια μεγάλη σύνοδο Υπουργών στα Χανιά, να βρεθεί ο ανάλογος σπόνσορας, ο οποίος θα τους ταΐσει και θα μας βγάλει ασπροπρόσωπους στα Χανιά.
[bookmark: _Hlk214276763]ΔΗΜΗΤΡΙΟΣ ΜΑΝΤΖΟΣ ( Εισηγητής της Μειοψηφίας): Κυρία Πρόεδρε, σε αυτό που λέτε, επιβεβαιωτικά προφανώς καμία…
[bookmark: _Hlk214276894]ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Προσέξατε ότι έριξα τα Χανιά.
ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας): Ναι, ναι, αυτό δεν το σχολιάζω, φαντάζομαι ότι είναι αντικείμενο της Προεδρίας.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):  Σας επιτρέπω να προσθέσετε και για άλλη περιοχή της Ελλάδος.
ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας): Είναι αντικείμενο της Προεδρίας να αποφασίζει, απλώς αποσαφηνιστικά, προφανώς δεν γίνεται καμία αιχμή για το Υπουργείο Εσωτερικών διαχρονικά στη διαχείριση που κάνει, προφανέστατα. Ωστόσο, επειδή θα πρέπει να είμαστε θεσμικά διασφαλισμένοι και επειδή γίνεται αναφορά στις χορηγίες,  κατανοώ ότι μιλούμε για τις χορηγίες στον πολιτιστικό χώρο. Υπάρχει συγκεκριμένος νόμος και πρέπει να γίνει αναφορά σε αυτόν τον νόμο, ώστε να εφαρμόζονται τα τεθέντα από την εθνική νομοθεσία και να είμαστε όλοι ήσυχοι ο ένας με τον άλλον, ώστε να μην υπάρχει καν η σκιά του τι μπορεί να γίνει στο μέλλον. Σας ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής):  Ευχαριστώ πολύ τον κύριο Μάντζο. Τώρα το λόγο έχει εκ μέρους του ΣΥΡΙΖΑ, η Ειδική Αγορήτρια, η κυρία Ειρήνη (Ρένα) Δούρου.

ΕΙΡΗΝΗ (ΡΕΝΑ) ΔΟΥΡΟΥ (Ειδική Αγορήτρια της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Σας ευχαριστώ, κυρία Πρόεδρε και εκ μέρους της Κ.Ο του «ΣΥ.ΡΙΖ.Α-ΠΡΟΟΔΕΥΤΙΚΗ ΣΥΜΜΑΧΙΑ» να πω ότι πραγματικά συνεδριάζουμε σε μία σπουδαία μέρα, τιμής της εξέγερσης των νέων παιδιών του 1973. Η Πρόεδρος υπομνημάτισε ότι θα πρέπει να είμαστε προσεκτικοί και προσεκτικές απέναντι στις νιχιλιστικές λογικές, που θα πρέπει κάποιος να εξηγήσει ότι άλλο είναι η δικτατορία και άλλο η δημοκρατία και το πως η δημοκρατία δεν είναι αυτονόητη. Όμως, γνωρίζουμε πάρα πολύ καλά ότι η κατάπτυστη επταετία δεν ήρθε, αλλά μάλλον την περιμέναμε. Διαβάζοντας εμείς οι νεότεροι και όσοι είναι ακόμα εν ζωή την αγωνία όσων έλεγαν ότι εκείνη η δημοκρατία που προηγήθηκε ήταν μια δημοκρατία, που λειτουργούσε με εκείνον τον τρόπο που δεν ξάφνιασε τελικά η απόπειρα των Συνταγματαρχών.

Το λέω αυτό, σε συνέχεια όσον υπομνημάτισε η κυρία Πρόεδρος, διότι, πράγματι, εάν η δημοκρατία δεν λειτουργεί, αν η δημοκρατία δεν προασπίζεται από όσους και όσες, τότε είναι μια δημοκρατία, η οποία - για να θυμηθώ και τους στίχους του προσφάτως εκλιπόντα τραγουδοποιού, που μάλλον κυρία Πρόεδρε, θα σας άρεσε και σας. Όταν έχεις τον Μαρκήσιο ντε Σαντ με ένα χίπη, τον φονιά με το θύμα αγκαλιά, τον γραμματέα μαζί με τον αλήτη, ίσως να σπρώχνεις προς απολυταρχικά καθεστώτα, όπως εκείνο που αιματοκύλησε και την Κύπρο και τα νιάτα τότε της Πατρίδας μας.
Το λέω αυτό, γιατί δυστυχώς, τα τελευταία έξι χρόνια και ενώ υπάρχουν διάφοροι ανασχηματισμοί από μέρους του Πρωθυπουργού, παραμένουν σε υπουργικούς θώκους άνθρωποι, οι οποίοι επισκέπτονταν τον Παττακό. Δήλωναν θαυμαστές και παίρνανε υπογεγραμμένα αντίτυπα του έπους, ξαναλέω, που σαν σήμερα πριν 52 χρόνια αιματοκύλησε τα νιάτα της πατρίδας μας.
 	Πάμε τώρα για το νομοσχέδιο, που πρόκειται να έλθει αύριο στην Ολομέλεια και που γνωρίζουμε όλοι και όσοι συμμετείχαμε και στις τέσσερις συνεδριάσεις, ότι έχει σχεδόν οικουμενική αποδοχή, ενώ η ανάγκη σύστασης Γραφείου Προεδρίας, όμως να μου επιτρέψετε πολύ συνοπτικά, εν αναμονή και της αυριανής Ολομέλειας και ψήφισης του συγκεκριμένου νομοσχεδίου, να αναφερθώ σε εκείνα που ο  Εισηγητής της Νέας Δημοκρατίας ανέφερε ως επιφυλάξεις και μη κατανοητά εκ μέρους του.
 Υπάρχουν, λοιπόν, συνοπτικά θα αναφερθώ σε τρία σημεία, γιατί θεωρώ ότι όσον αναφορά τις χορηγίες, για τις οποίες έκανα λόγο στην προηγούμενη συνεδρίαση, καλύπτομαι από αυτά που ο Εισηγητής του ΠΑΣΟΚ και για τους ακολούθους. Για την ύπαρξη ΑΝΥΠΕΞ, κυρία Πρόεδρε, γνωρίζετε πάρα πολύ καλά, ότι και ο «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ», όπως και εσείς, αλλά και άλλα κόμματα της αντιπολίτευσης το έχουμε αρκετές φορές τονίσει. Αλλά και στην προηγούμενη συνεδρίαση, όταν βρισκόταν εδώ η Υφυπουργός, η κυρία Αλεξάνδρα Παπαδοπούλου, εκ νέου επέμεινε, γιατί κάτι τέτοιο δεν είναι ορθό.
 Επίσης, αναφερόμενη πάρα πολύ συνοπτικά σε αυτά τα τρία σημεία, τα οποία καλύπτομαι και από όσα υπομνημάτισε η κυρία Πρόεδρος και ο Εισηγητής του ΠΑΣΟΚ. Να θυμίσω εδώ και να επαναλάβω συνοπτικά άλλα τρία σημεία, που εξηγούν και στον Εισηγητή της Νέας Δημοκρατίας, διότι έχουμε κρατήσει επιφύλαξη. Το πρώτο σημείο αφορά τη συγκεντρωτική, θεσμική αρχιτεκτονική και την έλλειψη σαφήνειας αρμοδιοτήτων. Το Γραφείο Ελληνικής Προεδρίας, υπάγεται απευθείας στον ΥΠΕΞ και είναι μια προσέγγιση, η οποία δημιουργεί προϋποθέσεις, χωρίς να πιστεύω ότι, σε προσωπικό επίπεδο, η κυρία Παπαδόπουλου ή ο σημερινός παριστάμενος Υπουργός έχουν τέτοια πρόθεση, αλλά δημιουργεί προϋποθέσεις αδιαφανούς λειτουργίας, παραπέμποντας και σε ξεπερασμένα μοντέλα διοίκησης.
 Το δεύτερο συνοπτικό σημείο έχει να κάνει, σε συνάρτηση πάντα με το πρώτο, με την έλλειψη διαφάνειας και λογοδοσίας και η εμπειρία, δυστυχώς, δείχνει ότι χωρίς αυστηρούς μηχανισμούς ελέγχου δημιουργούνται - προϋποθέσεις πάντα λέω - αδιαφανούς λειτουργίας. Σωστά και για τα πρακτικά και για όσους παρακολουθούν τις εργασίες της Επιτροπής, η κυρία Πρόεδρος σήμερα θύμισε ότι το ΥΠΕΞ, ως Οργανισμός δεν έχει εμπλακεί σε αυτά που δυστυχώς ζούμε το τελευταίο χρονικό διάστημα και που έχουν φέρει και την Πατρίδα μας, σε διεθνές και ευρωπαϊκό επίπεδο, να είναι σημείο αναφοράς για αδιαφάνεια.

 Άρα, όπως είπα και στην κυρία Παπαδοπούλου, επειδή δεν συνεδριάζουμε και επειδή δεν θα δράσουμε in vitro, θα πρέπει να πάρουμε υπόψη μας και την καχυποψία, η οποία έχει ταϊστεί πάρα πολύ από τους Έλληνες και τις Ελληνίδες, προς τον τρόπο διακυβέρνησης τα τελευταία χρόνια με τη συγκεκριμένη κυβέρνηση και γι’ αυτό θα απαιτούνται να υπάρχει ένα ειδικό πεδίο στη ΔΙΑΥΓΕΙΑ, για κάθε πράξη που αφορά την Προεδρία. Να έχουμε τακτική Έκθεση Πεπραγμένων του Γραφείου στη Βουλή, σαφές πλαίσιο κανόνων για τις χορηγίες - δεν θέλω να επαναλάβω - ώστε να αποφευχθεί και η εμπορευματοποίηση και η προώθηση ιδιωτικών συμφερόντων και συνδιαλλαγών. Δυστυχώς, πάλι θα μπορούσα να αναφερθώ σε πλείστα όσα παραδείγματα από διάφορες εκδηλώσεις, περισσεύουν τα logo και χάνεται ο σκοπός.

Στο σημείο αυτό, θέλω να παρατηρήσω το εξής. Η κυρία Υφυπουργός, στην προηγούμενη συνεδρίαση κατά την ακρόαση των φορέων, αναφερόμενη στα έξοδα μίλησε πέντε φορές για την ανάγκη ευελιξίας. Έχω εδώ μπροστά μου τα Πρακτικά. Δεν θα ήθελα να καταχραστώ το χρόνο, αλλά για όποιον θέλει, είναι εδώ, προκειμένου να εξηγήσω ότι δεν κινούμαι από μια στείρα αντιπολιτευτική στάση, όπως, επίσης, δεν έχω υπάρξει ποτέ ούτε δημόσιος υπάλληλος ούτε επαγγελματικό στέλεχος κόμματος. Είχα την τύχη να διοικήσω τη μεγαλύτερη Περιφέρεια της χώρας και ξέρω πάρα πολύ καλά τι σημαίνει η ανάγκη εξεύρεσης άμεσων λειτουργικών λύσεων, αλλά την ίδια στιγμή η συνεχής επίκληση ευελιξίας και επαναλαμβάνω - με όσο πιο ευγενικό τρόπο μπορώ - και δη στη σημερινή συγκυρία, τείνει να γίνει ο κανόνας και όχι εξαίρεση. Άρα, δημιουργεί πέρα από αρνητικούς συνειρμούς και πολλές ανησυχίες ως προς την ανάγκη για χρηστή διοίκηση, τη διαφάνεια και την αξιοκρατία, πολλές ανησυχίες για παράκαμψη της νομιμότητας.
Το τρίτο σημείο έχει να κάνει με τη στελέχωση, την αξιοποίηση εμπειρίας και προσφοράς των εργαζομένων του ΥΠΕΞ. Ακούσαμε τους φορείς. Κάποιοι, όπως είπα και στην προηγούμενη συνεδρίαση, έχουμε τιμηθεί με την εμπιστοσύνη τους και έχουμε συνεργαστεί και τα προηγούμενα χρόνια και σε αυτή την κοινοβουλευτική περίοδο. Ακούσαμε ότι ανέδειξαν τεκμηριωμένα την εμπειρία και την τεχνογνωσία τους. Είναι πολύ ενδιαφέρον και καθησυχαστικό ότι η ίδια η κυρία Παπαδοπούλου έχει συνεργαστεί επί μακρόν με αυτά τα στελέχη και εξέφρασαν την διάθεσή τους να συμβάλουν στο εγχείρημα αυτό.
Αυτή η εμπειρία και αυτή η διάθεση προσφοράς πρέπει να αξιοποιηθούν από την κυβέρνηση. Επαναλαμβάνω, όπως έκανα με χαρακτηριστικά παραδείγματα – μην αναφερθώ πάλι, γιατί είναι αρκετά - ότι έχει πολλά να αποκομίσει η κυβέρνηση και από τα καλά παραδείγματα επιτυχημένων προεδριών άλλων χωρών της Ευρωπαϊκής Ένωσης και συγκεκριμένα τί μπορούμε ως καλή ευρωπαϊκή πρακτική από την κάθε Προεδρία στην οποία αναφέρθηκα.
Άρα, για εμάς, και για τον ΣΥΡΙΖΑ – Προοδευτική Συμμαχία και για εμένα προσωπικά, η σύσταση του Γραφείου Προεδρίας εννοείται ότι είναι απαραίτητη και μπορεί και οφείλει να αποτελέσει ευκαιρία για ενίσχυση της δημόσιας διπλωματίας της χώρας σε αυτό το συγκείμενο των ραγδαίων εξελίξεων, που οι περισσότερες είναι στη λογική του αναθεωρητισμού. Και θα θέλαμε αυτό το κάτι απολύτως θεμιτό να μην υλοποιηθεί με νομοσχέδια, που όπως είπε και Εισηγητής της Νέας Δημοκρατίας είναι τόσο ευσύνοπτα, που δημιουργούν επιφυλάξεις. Αναφέρομαι στο ότι η επιλογή από τη μεριά της κυβέρνησης νομοθετικής πρωτοβουλίας και όχι προεδρικού διατάγματος, όπως γινόταν με τις μέχρι σήμερα Προεδρίες της χώρας μας, μας δημιουργεί περαιτέρω επιφύλαξη για τις προϋποθέσεις που ήδη αναφέρθηκα ότι δημιουργούνται, χωρίς να σημαίνει ότι θα υλοποιηθούν κιόλας.
Ένα αποτελεσματικό Γραφείο Προεδρίας χρειάζεται κι ένα ειδικό σχέδιο επικοινωνιακής προβολής. Είχαμε την ευκαιρία να το συζητήσουμε με τους αρμόδιους υπηρεσιακούς του ΥΠΕΞ, με πάρα πολλές  ευθύβολες παρατηρήσεις, γιατί εδώ δεν μιλάμε για την απλή διαχείριση δημοσιότητας μιας δράσης, είτε αφορά όπως αναφέρθηκε η Πρόεδρος στο να βγουν πολύτιμα βυζαντινά εκτός του Αγίου Όρους, αλλά εδώ μιλάμε για μια πολύπλευρη στρατηγική δημόσιας διπλωματίας, που την έχει η Πατρίδα μας ανάγκη ίσως περισσότερο από ποτέ. 
Άρα έστω και τώρα, έστω και στην τέταρτη συνεδρίαση, αν είναι σε θέση ο Υπουργός να λάβει υπόψη του τα προτεινόμενα τόσο από την ακρόαση των φορέων όσο και αυτά που έχει επισημάνει και το ΠΑΣΟΚ και ο ΣΥΡΙΖΑ - Προοδευτική Συμμαχία και άλλα κόμματα της αντιπολίτευσης, στη μορφή και στην κατεύθυνση της σαφήνειας πάντα της στελέχωσης των αρμοδιοτήτων, του προγραμματισμού και της διαφάνειας και του ανοίγματος προς την κοινωνία, για την οποία επέμενε αρκετά και είδομεν για την αυριανή Ολομέλεια. 

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ την κυρία Δούρου. Τον λόγο έχει η Ειδική Αγορήτρια της Κοινοβουλευτικής Ομάδας του Κομμουνιστικού Κόμματος Ελλάδος, κυρία Μαρία Κομνηνάκα. Έχετε τον λόγο, κυρία Κομνηνάκα, μέσω Webex.

ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. του «Κομμουνιστικό Κόμμα Ελλάδας»): Ευχαριστώ. Θα ξεκινήσω κι εγώ, ως κόμμα τιμάμε τον ηρωικό φοιτητικό και εργατικό λαϊκό ξεσηκωμό του Πολυτεχνείου και αντλούμε δύναμη από το παράδειγμα των αγωνιστών της αντιδικτατορικής πάλης, που απέδειξαν ότι ο αρνητικός συσχετισμός δύναμης αλλάζει μόνο μέσα από την οργανωμένη δράση του εργατικού λαϊκού παράγοντα, ενάντια στην ψευδαίσθηση ότι αλλαγές κορυφών μπορούν να βελτιώνουν τις συνθήκες για τις εργατικές λαϊκές δυνάμεις.
Βεβαίως, αν θέλουμε πραγματικά να μιλάμε για τιμή στους αγώνες και στον ξεσηκωμό του Πολυτεχνείου, πρέπει να συζητάμε και για την επικαιρότητα των συνθημάτων τους. Ιδιαίτερα τόσο το σύνθημα για «ψωμί, παιδεία, ελευθερία» αλλά και το σύνθημα «έξω οι ΗΠΑ, έξω το ΝΑΤΟ» στον φετινό εορτασμό, που είμαστε σε συνθήκες στροφής στην πολεμική οικονομία, γίνονται κάτι παραπάνω από επίκαιρα και, αν θέλετε, επιβεβαιώνουν ότι η μετάβαση από τη στρατιωτική δικτατορία στην αστική κοινοβουλευτική δημοκρατία, που βεβαίως δεν ταυτίζονται, αλλά είναι διαφορετικές μορφές διαχείρισης, όμως δεν έλυσαν τελικά τα εργατικά λαϊκά προβλήματα που σήμερα οξύνονται σε συνθήκες πολεμικής προετοιμασίας, σε συνθήκες έντασης της εκμετάλλευσης των λαών και της καπιταλιστικής βαρβαρότητας.
Αυτό είναι που αποδεικνύει ότι πίσω από το κοινοβουλευτικό και δημοκρατικό προσωπείο του σημερινού αστικού κράτους κρύβεται ο ίδιος αντίπαλος. Η δικτατορία του κεφαλαίου που είτε με το μαστίγιο, είτε με το καρότο προσπαθεί να χειραγωγεί το λαό και να διαιωνίζει την εξουσία του, με ό,τι αυτό βεβαίως συνεπάγεται. 
Σήμερα, ερχόμαστε στην επόμενη μέρα από τη συνάντηση χτες του Πρωθυπουργού με τον Ζελένσκι και την υπογραφή της ενεργειακής συμφωνίας, που δεν πρόλαβαν να φύγουν από την Ελλάδα οι Αμερικάνοι dealers του πανάκριβου LNG και κατέφτασε, βεβαίως, ο αγοραστής του. Ο επικεφαλής του αντιδραστικού και διεφθαρμένου καθεστώτος της Ουκρανίας, που μαζί με τις ΗΠΑ, το ΝΑΤΟ και την Ε.Ε. έσυρε τον λαό στο μακελειό, με την, από την άλλη μεριά, αντίστοιχη ιμπεριαλιστική δύναμη της Ρωσίας, που κρατά σχεδόν τέσσερα χρόνια. Σε αυτό το μακελειό και στον ενεργειακό πόλεμο, με μεγάλη ταχύτητα, η κυβέρνηση ετοιμάζεται να σύρει και το δικό μας τον λαό.
Από αυτή την άποψη, είναι πολύ μεγάλη η ανησυχία που γεννιέται και από την χθεσινή επίσκεψη. Δεν καθησυχάζει - κάθε άλλο - η υπογραφή της ενεργειακής συμφωνίας και η μετατροπή της χώρας μας σε ενεργειακό και μεταφορικό κόμβο, ενώ βεβαίως παραμένουν και τα ερωτήματα για το τί άλλο συζητήθηκε, σχετικά με τη συνέχιση της αποστολής στρατιωτικού εξοπλισμού στο καθεστώς Ζελένσκι. Ερωτήματα, που αν θέλετε, και σε συνδυασμό με τις ανατριχιαστικές δηλώσεις του προηγούμενου διαστήματος του Υπουργού Άμυνας, για την ανάγκη να αλλάξει η κουλτούρα του ευρωπαϊκού και του ελληνικού λαού - να γίνει μια κουλτούρα πολέμου στην πραγματικότητα - μας προβληματίζει και επιβεβαιώνει και την αρνητική στάση που έχουν και σε σχέση με το ζήτημα που συζητάμε στη σημερινή συνεδρίαση.

Από την αρχή, τοποθετηθήκαμε ότι στη συζήτηση αυτή, για τη σύσταση του γραφείου της Ελληνικής Προεδρίας, δεν προσήλθαμε να κουβεντιάσουμε για διαδικαστικά ζητήματα οργάνωσης της συγκεκριμένης υπηρεσίας, αλλά γι’ αυτό ακριβώς το περιεχόμενο. Για την ουσία αυτών που θα κληθεί να συζητήσει και να διαχειριστεί η Ελληνική Προεδρία, σε μια Ε.Ε. που έχει αναγάγει σε βασικό της στόχο τη στροφή, τη μετατροπή της οικονομίας σε πολεμική οικονομία. Την ανακατεύθυνση των δαπανών, με σκοπό να υπάρξει χώρος για να ενισχυθούν οι πολεμικές βιομηχανίες, οι πολεμικές δαπάνες, με ό,τι αυτό συνεπάγεται για τον περιορισμό μιας σειράς άλλων κοινωνικών δαπανών.

Είναι, εξάλλου, γνωστές και ανοιχτή η συζήτηση και για τα ζητήματα της περιστολής δαπανών στην Κοινή Αγροτική Πολιτική. Δεν είναι και τυχαία η περίοδος, που έρχεται αυτή η συζήτηση στον απόηχο ή και συνδυάζεται με το πώς αυτό το διάστημα ήρθε στην επιφάνεια αυτός ο βούρκος του σκανδάλου του ΟΠΕΚΕΠΕ. Και βεβαίως, και σε σχέση με τα ζητήματα των δημοσιονομικών περιορισμών και στόχων που είναι δεδομένο ότι θα συζητηθούν και στο επόμενο διάστημα, στους οποίους όλοι ομνύετε και δεν αμφισβητείτε.
Γι’ αυτό, βεβαίως, και είναι κατανοητή από τη μεριά των υπόλοιπων κομμάτων αυτή η ομοθυμία σε σχέση με τη σπουδαιότητα, όπως λέτε, της δημιουργίας και του καθήκοντος της Ελληνικής Προεδρίας, με το οποίο δεν είναι, βεβαίως, σύμφωνο το Κ.Κ.Ε.. Θεωρούμε ότι και ο ίδιος ο λαός εύλογα δεν ακουμπάει τις ελπίδες του και δεν πρέπει να ακουμπάει τις ελπίδες του - κάθε άλλο πρέπει να ανησυχεί - και δεν μοιραζόμαστε βεβαίως και τις ίδιες ανησυχίες με τα άλλα κόμματα, για το κατά πόσο πρέπει να αποκατασταθεί η εμπιστοσύνη του λαού στη λειτουργία και στα όργανα της Ευρωπαϊκής Ένωσης και στη λειτουργία και τον χαρακτήρα της, διότι υπάρχει πολύ μακρά και πικρή πείρα από το πού οδήγησαν οι κατευθύνσεις, οι αντιλαϊκές προτεραιότητες που θέτει η Ευρωπαϊκή Ένωση για την ίδια τη ζωή και τα δικαιώματα του λαού.
Δεν θα μπω σε άλλες λεπτομέρειες, στις οποίες αναφερθήκαμε και στην επί της αρχής συνεδρίαση και θα πούμε και αύριο αναλυτικότερα. Σε κάθε περίπτωση, όμως, νομίζω ότι δεν έχει επιβεβαιωθεί από την πραγματικότητα και δεν θα μπορούσε να καλλιεργείται μια ψευδαίσθηση ότι θα μπορούσε και η ίδια η Ευρωπαϊκή Ένωση να αποτελέσει κάτι άλλο από την ένωση των μονοπωλίων, υπέρ των οποίων λειτουργεί. Δεν πρόκειται, βεβαίως, να γίνει ποτέ η «Ευρώπη των λαών» όπως ορισμένοι συνεχίζουν να ισχυρίζονται και γι' αυτό, βεβαίως, δεν μας ξενίζει, ούτε θεωρούμε ότι είναι έξω από τις λειτουργίες, τον χαρακτήρα και τους κανόνες λειτουργίας της ίδιας της Ευρωπαϊκής Ένωσης και αυτή η επιλογή να λειτουργεί αυτή υπέρ των λόμπι, τα οποία, βεβαίως, έχει αναγάγει και σε στοιχείο της ευρωπαϊκής δημοκρατίας, στα δικά της επίσημα κείμενα. 
Από αυτή την άποψη, είπα και στην αρχική τοποθέτηση, ότι δεν μπήκαμε σε ορισμένες λεπτομέρειες. Δε σημαίνει ότι δεν τις θεωρούμε προβληματικές και σε σχέση με την οργανωτική δομή που επιλέγετε. Με έναν εύσχημο τρόπο και στην ακρόαση των φορέων επισημάνθηκαν ορισμένα ζητήματα και σε σχέση με την στελέχωση των υπηρεσιών, που ακούμε ότι η παρέκκλιση των διαδικασιών αποσπάσεων έχει να κάνει με τα θέματα χρόνου κλπ. Αν και ερχόμαστε σήμερα, το 2025, να συζητήσουμε για τη στελέχωση του Γραφείου της Προεδρίας, οπότε θα μπορούσε να υπάρξει ο χρόνος για τις αντίστοιχες διαδικασίες, αλλά και αυτή η επιλογή που γίνεται, για παράδειγμα, για τη στελέχωση με συμβάσεις μίσθωσης έργου στις γνωστές κατεπείγουσες περιστάσεις.

Είναι προβληματικές αυτού του είδους οι διαδικασίες, τις γνωρίζουμε, το τι σημαίνει πρόσληψη προσωπικού με μίσθωση έργου με μπλοκάκι και με διάφορες τέτοιες μορφές, αλλά έχουμε, βεβαίως, και τους ενδοιασμούς μας και για τα ζητήματα των δαπανών και πώς αυτά ελέγχονται και εγκρίνονται. Μάλιστα, όταν μιλάτε για δαπάνες που ανεξαρτήτως ποσού θα αποφασίζονται με αποκλειστική ευθύνη του Επικεφαλής του Γραφείου της Προεδρίας, αλλά και γύρω από τα ζητήματα των χορηγιών που νομίζω ότι κρυβόμαστε πίσω από το δάχτυλό μας, εάν δεν αναγνωρίζουμε ότι τέτοιου είδους διαδικασίες και έχουν να κάνουν με την ίδια την εμπορευματοποίηση των διαφόρων υπηρεσιών που προβάλλονται, όπως εκδηλώσεις κ.λπ., αλλά πολύ περισσότερο δεν μπορεί να αποκλείσει τους κινδύνους ο χορηγός να επιδρά, να έχει λόγο και στο ίδιο το περιεχόμενο των αποφάσεων ή αυτών που θα προβάλλονται μέσα από τις διάφορες εκδηλώσεις.

Γι’ αυτό, εξάλλου, όπως είπαμε και παραπάνω, δεν είναι άγνωστες οι διαδικασίες αυτές στην Ευρωπαϊκή Ένωση. Αυτόν τον ρόλο παίζουν και τα λόμπι, που είναι οι βασικοί συνομιλητές των οργάνων της Ευρωπαϊκής Ένωσης. Εκεί καταλαβαίνουμε ότι όταν και σε  τέτοιου είδους νομοθετήματα μπαίνει σε ένα από τα λίγα άρθρα, που υπάρχει η πρόβλεψη των χορηγών ιδιωτικών εταιρειών κ.λπ., κάθε άλλο παρά καθησυχαστικό είναι για το τι πρόκειται να ακολουθήσει. Τα υπόλοιπα θα τα πούμε στην Ολομέλεια. Η θέση μας είναι αρνητική, κυρίως, ξαναλέω, για την ουσία, για το περιεχόμενο αυτών που θα κληθεί να διαχειριστεί η Προεδρία και, όχι, βεβαίως, τόσο για τα διαδικαστικά ζητήματα. Καταλαβαίνουμε τους λόγους, για τους οποίους δημιουργείται το Γραφείο. Ευχαριστώ πολύ.
[bookmark: _Hlk214277417]ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ, κυρία συνάδελφε. Η θέση σας έχει καταγραφεί. Το λόγο έχει ο κ. Βασίλειος Βιλιάρδος, Ειδικός Αγορητής της Ελληνικής Λύσης.
Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Δελής Ιωάννης, Μεταξάς Κωνσταντίνος Βασίλειος, Κομνηνάκα Μαρία, Αναγνωστοπούλου Αθανασία (Σία), Τζανακόπουλος Δημήτριος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Καζαμίας Αλέξανδρος, Γαυγιωτάκης Μιχαήλ και Σαράκης Παύλος.

ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – Κυριάκος Βελόπουλος): Ευχαριστώ πολύ, κυρία Πρόεδρε. Καταρχήν, σε κάθε Επιτροπή έρχεται άλλος Υφυπουργός, κάτι που δεν διευκολύνει καθόλου τη συζήτηση, αφού δεν μπορούμε να απαντήσουμε σε αυτά που είπε προηγουμένως ή, τουλάχιστον, να πάρουμε τις απαντήσεις που έχουμε θέσει στην προηγούμενη Επιτροπή. Αυτό που είπα είναι ότι εδώ θα ήθελα να ρωτήσω κάποια πράγματα, ας πούμε, την κυρία Παπαδοπούλου, η οποία δεν είναι εδώ. Προηγουμένως, ήθελα να ρωτήσω τον προηγούμενο που ήταν, δεν είναι εδώ. Δεν γίνεται έτσι. 
ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Μπορείτε να ρωτήσετε εμένα.
ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – Κυριάκος Βελόπουλος): Εντάξει, έκανα απλά μια παρατήρηση. Μην παρεξηγείστε. Είναι αυτό που συμβαίνει. Στις  προηγούμενες συνεδριάσεις της Επιτροπής αναφερθήκαμε σε όλα τα άρθρα, οπότε σήμερα θα επικεντρωθούμε σε διάφορα ειδικά θέματα, καθώς, επίσης, σε αυτά που ακούσαμε από τους φορείς. Ξεκινώντας από τα διαδικαστικά, όσον αφορά την οργάνωση του Γραφείου Προεδρίας, είχαμε τις επισημάνσεις της Αντιπροσώπου της Ένωσης Ακολούθων Τύπου του Υπουργείου Εξωτερικών, η οποία αναφέρθηκε σε ελλείψεις προσωπικού επικοινωνίας στις Πρεσβείες στο εξωτερικό, ειδικά σε σχέση με την Προεδρία, δηλαδή στο Λουξεμβούργο και στις δύο Προεδρίες πριν, της Ιρλανδίας και της Λιθουανίας, αν δεν κάνω λάθος.
Εμείς δεν είμαστε σε θέση να αξιολογήσουμε τις συγκεκριμένες ελλείψεις, αλλά η Υφυπουργός, η κυρία Παπαδοπούλου, με εμπειρία εκ των έσω, τις επιβεβαίωσε για τα χρόνια του Μνημονίων, ενώ αναφέρθηκε επιπλέον σε ελλείψεις στις Υποδομές, όπως στην ανάγκη συντήρησης Πρεσβειών, λέγοντας - τα δικά της λόγια επαναλαμβάνω – ότι είναι λάθος να πούμε πως η όλη Προεδρία θα κοστίσει 20 εκατομμύρια. Η λειτουργία του Γραφείου θα κοστίσει 20 εκατομμύρια.
Εδώ θα θέλαμε να ρωτήσουμε τι εννοούσε η κυρία Υφυπουργός, η οποία, βέβαια, δεν είναι εδώ τώρα -  αν μπορείτε εσείς κύριε Λοβέρδο να απαντήσετε - πόσο θα κοστίσει η Προεδρία και αν έχετε προσκομίσει σχετική κοστολόγηση στο Γενικό Λογιστήριο, όπως για γραφεία Πρεσβειών που χρειάζονται συντήρηση για να δεξιωθούν επισκέπτες κ.λπ.. Μπορείτε να μας δώσετε συγκεκριμένες απαντήσεις, σε σχέση με το συνολικό κόστος της Προεδρίας;
Από την άλλη πλευρά, σύμφωνα με τη δική μας πληροφόρηση, λόγω της οποίας πιστεύουμε στις ελλείψεις που αναφέρθηκαν, είχαμε την απαράδεκτη υποβάθμιση της παρουσίας μας στη Νέα Υόρκη, όπου το ακίνητο του Γραφείου Τύπου της Αντιπροσωπείας μας στον ΟΗΕ, πουλήθηκε για μερικά εκατομμύρια, που δεν βοήθησαν καθόλου στη μείωση του χρέους μας, χωρίς να αντικατασταθεί, οπότε έκλεισε και το Γραφείο Τύπου ως διακριτή υπηρεσία, την ίδια στιγμή που η Τουρκία κατασκεύασε πύργο στο Μανχάταν.
Το συγκεκριμένο Γραφείο, εκτός της λειτουργίας του για τον Τύπο, χρησιμοποιούνταν σε πολλές εκδηλώσεις της μεγάλης Ομογένειας, στην οποία θα έπρεπε να δίνουμε ιδιαίτερη σημασία. Επίσης, για την παρουσία της χώρας μας σε μία κομβική πόλη, κατά τις επισκέψεις επισήμων. Ποια είναι η άποψή σας για το θέμα; Δυστυχώς, δεν είναι σήμερα εδώ η κυρία Παπαδοπούλου, που ήταν, αν δεν κάνω λάθος, Πρέσβειρα στις ΗΠΑ, οπότε θα μας έδινε καλύτερες απαντήσεις. 

Σε κάθε περίπτωση, δεν είναι τυχαία χώρα  η Ελλάδα, ενώ,  ασφαλώς, χρειάζεται το δίκτυο των Πρεσβειών της για την ομογένεια, τον Τουρισμό και την πολιτιστική προβολή της. Αν και είναι οξύμωρο να μιλάμε για την προώθηση του Ελληνικού Πολιτισμού, όταν το κράτος δεν πληρώνει δασκάλους για τα σχολεία του εξωτερικού. Από την άλλη πλευρά, η Ελλάδα έχει ένα από τα πιο ισχυρά διαβατήρια στον πλανήτη, το οποίο είναι αποδεκτό σε πολλές χώρες, ενώ γι’ αυτό ακριβώς, λέγαμε από την αρχή, πως θα έπρεπε η χρυσή βίζα στην Ελλάδα να κοστίζει περισσότερο, να πληρωνόμαστε  περισσότερο.

Διαθέτει, επίσης, έναν από τους κορυφαίους εμπορικούς στόλους διεθνώς, τον οποίο εξυπηρετεί το δίκτυο των Πρεσβειών και των Προξενείων όχι δωρεάν, αλλά με αντίστοιχα έσοδα. Εκτός αυτού, ακριβώς επειδή είναι εκτεταμένο το δίκτυο, εξυπηρετεί και την Ευρωπαϊκή Ένωση για έκδοση βίζας Sengen, όταν δεν υπάρχουν Προξενεία άλλων χωρών. Ως εκ τούτου, το δίκτυο των Πρεσβειών και η Προεδρία είναι σημαντικά, ενώ μπορούν και πρέπει να χρησιμοποιηθούν για την οικονομική διπλωματία της χώρας μας.
Εν προκειμένω, ο αντιπρόσωπος των υπαλλήλων του Οικονομικού Τμήματος, μας διαβεβαίωσε εδώ ότι θα βοηθήσουν, αν και δεν μας είπε εάν επαρκούν, περιμένοντας από εσάς την απάντηση. Επαρκούν; Μήπως χρειάζονται υπάλληλοι, ειδικά για την Οικονομική Διπλωματία με την ευκαιρία της Προεδρίας; Αναφερόμαστε εδώ στην Enterprise Greece που έχει τη σχετική αρμοδιότητα, σημειώνοντας πως οι ξένες επενδύσεις στην Ελλάδα είναι πολύ χαμηλές, ειδικά σε παραγωγικό επίπεδο, αφού δεν πρέπει να υπολογίζουμε σε αυτές το ξεπούλημα των ΔΕΚΟ ή τις αγορές σπιτιών από τα funds. Κατά την πάγια άποψή μας, πάντως, η Οικονομία πρέπει να απασχολεί όλα τα Υπουργεία, επίσης το Εξωτερικών. Όχι μόνο αυτά που έχουν άμεση σχέση, επειδή από την Οικονομία εξαρτώνται τα πάντα, όπως η Παιδεία, η Υγεία, η Άμυνα, η Ασφάλεια και τα λοιπά.
Συνεχίζοντας, εάν καταλάβαμε σωστά, θα διεξαχθούν πολιτιστικές εκδηλώσεις, ελπίζοντας να είναι αντιπροσωπευτικές του Ελληνικού Πολιτισμού και εκτός της woke agenda, προτείνοντας να γίνουν και εκδηλώσεις με οικονομικό ενδιαφέρον ή να προβληθούν μέσα από άλλες εκδηλώσεις, τομείς της Οικονομίας μας. Για παράδειγμα, ο Τουρισμός, με στόχο την αύξηση της μέσης δαπάνης, που είμαστε τελευταίοι στην Ευρωπαϊκή Ένωση και δεν καλύπτει καν το κόστος λειτουργίας του ή και τα ελληνικά τρόφιμα, για να στηριχθούν οι εξαγωγές μας.
Τέλος, θα σταθούμε σε κάποια άλλη αναφορά των φορέων, σύμφωνα με την οποία θα πρέπει να υπάρξουν οικονομικές διαδικασίες, για τις εκδηλώσεις και όχι να αποφασίζονται και να εγκρίνονται μόνο από τον επικεφαλής του Γραφείου απομονωμένα, επειδή αν δεν υπάρχει οργάνωση και κόστος, θα μπορούσε το τελευταίο να εκτοξευθεί, όπως στην προηγούμενη Προεδρία του 2014, όπου είχαν διπλασιαστεί τα όρια ανάθεσης στις 120.000 ευρώ. Υπενθυμίζουμε ότι με βάση τον αριθμό των εκδηλώσεων και τον Προϋπολογισμό που μας γνωστοποιήθηκε, το μέσο κόστος είναι το μισό του κόστος του 2014, ενώ έκτοτε έχει αυξηθεί σημαντικά ο πληθωρισμός. Έχετε υπολογίσει, αλήθεια, σωστά το κόστος ή θα συμβεί κάτι ανάλογο με το παρελθόν, δηλαδή θα διπλασιαστεί σε σχέση με αυτό που μας δίνεται; Το σωστό, πάντως, είναι να προϋπολογίζονται περισσότερα και να δαπανώνται λιγότερα, όχι το αντίθετο, που σημαίνει σκόπιμο εμπαιγμό.
Τέλος, τι είχε πραγματοποιηθεί στην κατεύθυνση της οικονομικής οργάνωσης; Για παράδειγμα, η Κυπριακή Προεδρία είχε σχετική ιστοσελίδα, με πληροφορίες για ενδιαφερόμενους που θέλουν να συμμετέχουν, οπότε η ερώτησή μας είναι εάν υπάρχει ή αν σχεδιάζεται κάτι ανάλογο με την Κυπριακή Προεδρία από εμάς. Όσον αφορά, τώρα, την Κυπριακή Προεδρία, φανταζόμαστε ότι θα υπάρξει συνεργασία, αφού ψηφίστηκε διάταξη με τον νόμο 5217/2025 και με το άρθρο 94, για αποσπάσεις υπαλλήλων στην Κυπριακή Προεδρία.
Γνωρίζουμε για πόσους μιλάμε; Θα επανέλθουν στη δική μας Προεδρία μαζί με Κύπριους συναδέλφους, ανταποδίδοντας, δηλαδή, αυτό που εμείς κάνουμε; Σε αυτή την Προεδρία, φυσικά, θα πρέπει να αναφερθεί η προβληματική στάση της Τουρκίας, για την οποία υπάρχουν δύο μέτρα και δύο σταθμά από την Ευρωπαϊκή Ένωση. Να προωθηθούν δε οι άλλες χώρες της περιοχής, όπως ο Λίβανος, που ενδεχομένως μπορεί να μας συνδράμει σε θέματα ΑΟΖ - το έκανε και με την Κύπρο - η Αίγυπτος και, φυσικά, η Λιβύη.
Σχετικά με τις υπόλοιπες χώρες που αναλαμβάνουν την Προεδρία μετά την Κύπρο, θα πρέπει να συζητηθούν οι σχέσεις μας. Ενδεχομένως στη συζήτηση για τις προτεραιότητες της Ελληνικής Προεδρίας - που αναφέρθηκε από την κυρία Παπαδόπουλου ότι θα διεξαχθεί - και στις οποίες πρέπει να συμπεριλαμβάνονται, επιπλέον, οι σχέσεις με τη χώρα που θα μας διαδεχθεί, με την Ιταλία δηλαδή, με την οποία έχουμε πολλά θέματα.

Για παράδειγμα, το μεταναστευτικό από τη Λιβύη, τη φιλοτουρκική πολιτική που ακολουθεί με συνεργασίες στην αμυντική βιομηχανία, την αποχώρησή της από τον EastMed, για τον οποίο αποτελούσε σημαντικό παράγοντα λόγω σύνδεσής της με την αγορά της Δυτικής Ευρώπης, το κοινό μέτωπο του Νότου στην Ευρωπαϊκή Ένωση για θέματα Ασφαλείας, Οικονομίας και ανταγωνισμού με τον Βορρά και τα λοιπά. Γενικότερα, τώρα, σε θέματα της εξωτερικής πολιτικής, θα πρέπει να προβληθούν τα θέματα των χωρικών μας υδάτων στα 12 ναυτικά μίλια του Ανατολικού Αιγαίου, της ΑΟΖ και των εξορύξεων, ενώ οφείλει να αναδειχθεί η αντιπαραγωγική συμπεριφορά άλλων χωρών προς ένταξη, όπως τα Σκόπια και η Αλβανία, σε σχέση με την Ομογένεια και την προσέγγισή τους με την Τουρκία.

Όλα αυτά και πολλά άλλα, όπως η αποτυχημένη ενεργειακή πολιτική της Ευρωπαϊκής Ένωσης που πρέπει να αλλάξει, το «Ταμείο Ντράγκι», ο «Ευρωπαϊκός Προϋπολογισμός 2028-2034», η διακυβέρνηση της Ευρωπαϊκής Ένωσης, η «Υπηρεσία Πληροφοριών», που ανακοίνωσε πρόσφατα η κυρία Φον Ντερ Λάϊεν χωρίς να ρωτήσει κανέναν και λοιπά, ελπίζουμε να συζητηθούν εκτενώς στην Επιτροπή για τις «Προτεραιότητες της Ελληνικής Προεδρίας», η οποία δεν θα πρέπει να αργήσει. Κλείνοντας με τα λειτουργικά του Γραφείου, είναι σωστό να αντιμετωπιστεί ως αφορμή για την ενδυνάμωση του δικτύου του Υπουργείου Εξωτερικών. Εντούτοις, όσον αφορά τη στελέχωση και τον Προϋπολογισμό του, δεν μας έχετε καταθέσει καμία σχετική ανάλυση, ειδικά για το κόστος και τη διαχείρισή του. Οπότε, είμαστε σε δύσκολη θέση ακόμη, σχετικά με το αν θα το στηρίξουμε ή όχι. Ευχαριστώ πολύ, κυρία Πρόεδρε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ, κύριε Βιλιάρδο. Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αθανασία (Σία) Αναγνωστοπούλου.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κυρία Πρόεδρε. Δεν έχω να πω πολλά πράγματα, γιατί τα είπα στις προηγούμενες Επιτροπές αναλυτικά. Δόθηκαν κάποιες αποσαφηνίσεις. Έκανε αποσαφηνίσεις η Υφυπουργός, η κυρία Παπαδοπούλου. Θα μείνω σε αυτά και θα μιλήσω αύριο στην Ολομέλεια, αλλά θέλω, με την ευκαιρία αυτή, της Επιτροπής, να κάνω μερικές επισημάνσεις.
Έχουμε μία Προεδρία, που ξεκινάει το δεύτερο εξάμηνο, του 2027. Καταρχάς, να τονίσουμε - όπως όλοι ξέρουμε - θα έχουν προηγηθεί οι εκλογές. Πώς θα εξασφαλιστεί μια συνέχεια - και δεν ξέρουμε το αποτέλεσμα των εκλογών έτσι κι αλλιώς - μία συνέχεια σε ό,τι αποφασίσουμε τώρα, σε ό,τι νομοθετήσουμε ότι αυτό δεν θα είναι υπό τον έλεγχο ενός Υπουργού, ενός Υπουργείου, που έχει στελέχη τώρα της ΝΕΑΣ ΔΗΜΟΚΡΑΤΙΑΣ, με την επόμενη κυβέρνηση, όποια κι αν προκύψει; Το έψαξα, το ξαναέψαξα. Αυτό που φαίνεται είναι ότι θα γίνει όλη η διαδικασία τώρα και αυτή η διαδικασία θα «τρέξει» την Προεδρία. Αυτό είναι ένα θέμα που μπορούμε να το συζητήσουμε. Τα άλλα, τα επιμέρους, δεν τα αναφέρω. Θα ήταν πολυλογία.
 Θέλω, όμως, να σταθώ σε κάτι μείζον. Σήμερα, στην Ελλάδα και ενόψει της Προεδρίας, αλλά και πριν, δεν υπάρχει καν Υπουργός Ευρωπαϊκών Υποθέσεων. Δεν μπορώ να καταλάβω, σε μία Ευρωπαϊκή Ένωση που βρίσκεται σε τεράστια διλήμματα, σε τεράστιες ιστορικές εκκρεμότητες, θα έλεγα σε ιστορικό σταυροδρόμι, εμείς, δηλαδή η κυβέρνηση, αφού διέλυσε επί της ουσίας - ενσωμάτωσε δεξιά, αριστερά όλες τις  «Γ΄ Υπηρεσίες» που ήταν των Ευρωπαϊκών Υποθέσεων – εξαφανίστηκε αυτό που υπήρχε κλασικά σ’ αυτή τη χώρα. Ο Αναπληρωτής Υπουργός, όχι Υφυπουργός, Αναπληρωτής Υπουργός Ευρωπαϊκών Υποθέσεων. Εμένα όλη αυτή η «τάση» μου δείχνει ότι η Ευρωπαϊκή Ένωση ως πολιτική, στρατιωτική, αμυντική, ενεργειακή αυτονομία δεν υπάρχει κι αποδεικνύεται από τα γεγονότα, τα οποία ζούμε τα τελευταία χρόνια. 
Δεν υπάρχει, όμως, ούτε ως προοπτική για το μέλλον. Όταν υπήρχε Αναπληρωτής Ευρωπαϊκών Υποθέσεων - κι εσείς, κυρία Πρόεδρε, το γνωρίζετε πάρα πολύ καλά - ήταν ότι συμμετείχε με τον τρόπο που γινόταν. Δεν μπορώ να πω ότι γινόταν με τον καλύτερο τρόπο στην Ευρωπαϊκή Ένωση, αλλά και σε έναν οραματισμό για το αύριο. 

Τώρα, αυτό που βλέπουμε, είναι μία διαχείριση του «κατεπείγοντος», εκτός από ελάχιστες φωτεινές εξαιρέσεις, όπως ήταν το Ταμείο Ανάκαμψης και Ανθεκτικότητας. Δεν έχουμε τίποτα άλλο, απολύτως τίποτα άλλο και πάμε και δεν είναι μόνο στην Ελλάδα το φαινόμενο. Σε εμάς είναι ότι καταργήθηκαν, δεν υπάρχει τόπος αναφοράς στην ελληνική πολιτική πραγματικότητα, αλλά βλέπουμε πια ότι και στην ίδια την Ευρώπη και εδώ, τα θέματα όλα είναι γραφειοκρατικά και διαχειριστικά. Μπορεί να συνεχίσει η Ευρώπη και η Ελλάδα, μέσα σε αυτή την Ευρώπη, να υπάρχει; Αυτό είναι ένας μεγάλος προβληματισμός, ένα μεγάλο θέμα για προβληματισμό, που θα έπρεπε να το έχουμε συζητήσει εδώ και πολύ καιρό.
Και κλείνω για να μην πάρω πραγματικά χρόνο - τα άλλα θα τα πω στην Ολομέλεια  - ότι και να διαφωνήσουμε, να συμφωνήσουμε – «όχι σε αυτό το άρθρο, έχετε αυτό, σε εκείνο το άρθρο, έχετε εκείνο» - αν δεν βάλουμε τα μεγάλα επίδικα και αυτής της Ευρώπης και της χώρας μας μέσα στην Ευρώπη και της χώρας μας στη γεωπολιτική πραγματικότητα, γιατί εγώ κυρία Πρόεδρε,  η χθεσινή εικόνα για να μην πω τα προηγούμενα με τον Ζελένσκι,  την κυρία  Γκίλφοιλ και τα ενεργειακά, που είναι πραγματικά υποταγή της χώρας στο μεγάλο κράτος, την υπερδύναμη επιχειρηματία, δεν μου άρεσε καθόλου.
[bookmark: _Hlk214278788]Κι αν μου πει κανείς  και σε βάρος των λαών αυτής της Ευρώπης - γιατί θα πληρώνουν χρυσό, πληρώνουν ήδη το LNG - με αυτή, λοιπόν, την εικόνα, με αυτές τις δεσμεύσεις, για ποια αυτονομία της Ευρώπης μιλάμε; Για ποια αυτονομία; Πάει σε οικονομία πολέμου, στο όνομα της αυτονομίας και υποτάσσεται - και η χώρα μας είναι το παράδειγμα αυτού του πράγματος - όλο και περισσότερο στις Ηνωμένες Πολιτείες. Και εγώ θα ήθελα να έχω έναν Αναπληρωτή Υπουργό Ευρωπαϊκών Υποθέσεων απέναντί μου, να τα συζητήσουμε αυτά και όχι διάχυση, έτσι. Ευχαριστώ, στην Ολομέλεια  τα υπόλοιπα.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κυρία Αναγνωστοπούλου - δεν ήσασταν νωρίτερα - είχα την ευκαιρία να απαντήσω στον κ. Μάντζο ότι τουλάχιστον εγώ προσωπικά  τώρα, αλλά και ως Πρόεδρος της Επιτροπής επιτρέψτε μου, θεωρώ ότι είναι απολύτως απαραίτητο και ενόψει της Ελληνικής Προεδρίας να υπάρξει ένας Αναπληρωτής Υπουργός, όπως είπατε. Αυτό  είχα εγώ επί των ημερών μου, αλλά εν πάση περίπτωση ή Υφυπουργός Ευρωπαϊκών Υποθέσεων. Είναι αδύνατον να προχωρήσει η Ελλάδα στο να αναλάβει Ελληνική Προεδρία χωρίς να υπάρχει Υφυπουργός ή  Αναπληρωτής Υπουργός, ο οποίος θα απαντήσει σε όλα αυτά.
Έχοντας, βεβαίως, ριζική διαφωνία σε αυτά που είπατε για την εικόνα με τον Ζελένσκι χθες, θέλω να πω ότι συμφωνούμε και σε  ένα δεύτερο θέμα, το οποίο είναι πάρα πολύ, κατά τη γνώμη μου, σημαντικό ότι πρέπει κάποια στιγμή να συζητηθεί η ουσία των δράσεων της Ευρωπαϊκής Ένωσης. Διότι αυτό που εγώ βλέπω απέξω, ως απλό μέλος της Ελληνικής Βουλής, είναι ότι από τότε που έγινε το Brexit, η γραφειοκρατία στην Ευρώπη ανέβηκε κατά  150%. Και η παρέμβαση της Ευρώπης σε θέματα, τα οποία δεν έχουν καμία ουσία, απολύτως καμία ουσία, είναι ασφυκτική και σε θέματα που έχουν ουσία, υπάρχει η πλήρης αποφυγή συζήτησης. 
Άρα, νομίζω ότι κάποτε θα πρέπει να συνειδητοποιήσουμε ότι η αποδοχή της λογικής της ευρωπαϊκής γραφειοκρατίας, αρχίζει, πλέον, σε πάρα πολλά Κοινοβούλια και ελπίζω και στο ελληνικό να τίθεται σε αμφισβήτηση. Αυτά  σας τα  λέει άνθρωπος, ο οποίος έχει δώσει μάχη όλη του τη ζωή για την Ευρώπη, αλλά όλα τα πράγματα έχουν τα όριά τους. Η ευρωπαϊκή γραφειοκρατία έχει ξεπεράσει το μέτρο της. Τον λόγο έχει ο κ. Οικονομόπουλος, μέσω Webex, από την Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΝΙΚΗ».

ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Ευχαριστώ, κυρία Πρόεδρε. Κυρία  Υπουργέ, κυρίες και κύριοι συνάδελφοι, για τη σημερινή δεύτερη ανάγνωση του νομοσχεδίου, σχετικά με τη «Σύσταση Γραφείου Ελληνικής Προεδρίας» έχουμε από τις προηγούμενες συζητήσεις και από τις κατ’ άρθρο συνεδριάσεις που προηγήθηκαν, προέκυψαν κάποιες αλλαγές, τις οποίες παραδέχθηκε και η κυρία Υπουργός. Από τα σημεία που είχαμε επισημάνει, τόσο εμείς όσο και η αντιπολίτευση, ικανοποιήθηκαν ορισμένα διαδικαστικά και λιγότερο ουσιαστικά. Οι διευκρινίσεις, όμως, που δόθηκαν από την κυρία Παπαδοπούλου, προκαλούν  σε ορισμένες περιπτώσεις περαιτέρω ερωτηματικά. Για να συνοψίσουμε, αυτά που προέκυψαν από τις συζητήσεις,  έχουν ως εξής: Πρώτον, η ημερομηνία λήξης του γραφείου μετατέθηκε για το τέλος Μαρτίου του 2028, όπως και εμείς είχαμε προτείνει.

Δεύτερον, το σύνολο των υπαλλήλων εξέφρασε την προθυμία του να αποβεί επιτυχής η Ελληνική Προεδρία και μάλιστα αρκετοί από αυτούς έχουν εμπειρία και από προηγούμενες Προεδρίες. Τρίτον, εκφράστηκαν έμμεσα παράπονα  για την υποστελέχωση των γραφείων σε Λουξεμβούργο, Ιρλανδία και Λιθουανία. Τέταρτον, εκφράστηκαν επιφυλάξεις, κατά πόσο ένα γραφείο θα μπορεί να διαχειρίζεται ζητήματα προς τρεις κατευθύνσεις (Ευρωπαϊκή Ένωση, ΝΑΤΟ και Ελληνική Πρεσβεία στις Βρυξέλλες). Πέμπτον, μάθαμε ότι γίνονται ήδη εργασίες, τεχνικές και άλλες, στην Ελληνική Αντιπροσωπεία, ώστε να υπάρχει τεχνική αρτιότητα, αν και εκφράστηκαν και εκεί παράπονα υποστελέχωσης των τεχνικών υπαλλήλων.
Τέθηκαν ορισμένα ζητήματα από τους πτυχιούχους διοικητικούς υπαλλήλους, όπως ότι δίνεται βαρύτητα σχεδόν αποκλειστικά στα θέματα προβολής και επικοινωνίας, χωρίς να εισέρχεται το νομοσχέδιο σε ουσιαστικά θέματα διοικητικής και οικονομικής οργάνωσης, στο πλαίσιο υλοποίησης Προεδρίας. Επίσης, ότι δεν καθορίζεται σαφώς η ροή εργασιών και ο τρόπος υλοποίησης των πάσης φύσεως δαπανών από απλές προμήθειες, οποιασδήποτε μορφής παροχής υπηρεσιών, μέχρι και τη διοργάνωση εκδηλώσεων και των main events και ανέφεραν ότι στην Προεδρία του 2014, λόγω του ασφυκτικού χρονικού ορίζοντα, είχαν διπλασιαστεί τα όρια ανάθεσης. Είχαν φτάσει σε 120.000 ευρώ, για τη διευκόλυνση και την επιτάχυνση των διαδικασιών.
Εδώ ακριβώς, είναι ένα σημείο που πρέπει να προσέξουμε. Δεν πρέπει να γίνει αφορμή για περισσότερες, ακόμα, παθογένειες η Προεδρία. Αν εκτός από τις αποσπάσεις, αλλάξουν και οι δημοσιονομικοί κανόνες αναθέσεων και επαναληφθεί το ίδιο, θεωρούμε ότι επαυξάνεται η πιθανότητα αυθαιρεσίας. Οι υπάλληλοι  ζητάνε διευκολύνσεις διαδικασιών και περιγραφή ροής εργασιών, που είναι λογικό. Η δική μας πρόταση είναι να ακούσει το Υπουργείο τα αιτήματά τους και να τα υλοποιήσει, με αναπροσαρμογή κάποιων διαδικασιών, αυτοματοποιώντας κατά το δυνατό. 
Συμμεριζόμαστε, επίσης, την παρατήρηση ότι υπήρξε αλλαγή ως προς το κείμενο της διαβούλευσης, σχετικά με τη σύναψη συμβάσεων μίσθωσης έργου. Θεωρούμε ότι η αιτιολόγηση ως προς την αδυναμία κάλυψης των αναγκών από το υφιστάμενο προσωπικό του Υπουργείου Εξωτερικών, πρέπει να παραμείνει όπως αρχικά ήταν στο άρθρο 7, διότι, αλλιώς, θα γίνει παράλληλη ανάθεση καθηκόντων, που θα προκαλέσει και συγχύσεις αρμοδιοτήτων, αλλά και άσκοπες δαπάνες και να προστεθεί στο παρόν άρθρο 6, εδάφιο 4. 
Επίσης, τέθηκε και το θέμα της στελέχωσης, όπου στο άρθρο 6 (Στελέχωση) αναφέρονται Αποσπάσεις υπαλλήλων για τις ανάγκες της Ελληνικής Προεδρίας, μόνο στη μόνιμη αντιπροσωπεία της Ευρωπαϊκής Ένωσης. Στο άρθρο 7 (ρυθμίσεις για την Ενημέρωση και την Επικοινωνία στο πλαίσιο της Ελληνικής Προεδρίας) αναφέρονται ειδικές αποστολές, που και αυτό είναι στελέχωση των Αρχών, όχι μόνο στις Βρυξέλλες, αλλά και στο Λουξεμβούργο και στο Στρασβούργο, θεωρώντας ότι οι ανωτέρω Αρχές, χρειάζονται ενίσχυση, αποκλειστικά για θέματα εικόνας και επικοινωνίας.
Συμμεριζόμαστε την άποψη ότι πρέπει να ενισχυθούν και με άλλους υπαλλήλους, όλων των Υπουργείων, όλες οι εμπλεκόμενες με την Προεδρία Υπηρεσίες, και όχι μόνο η μόνιμη Αντιπροσωπεία ή οι επικοινωνιακοί κλάδοι, το οποίο υποσχέθηκε ότι θα λυθεί η κυρία Υπουργός. Για την αξιοποίηση εθελοντών και φοιτητών, απάντησε η κυρία Υπουργός ότι θα αξιοποιηθούν. Εκφράστηκε ελπίδα κάλυψης της υποστελέχωσης, με την επικείμενη πρόσληψη 145 διοικητικών γραμματέων από τον αντίστοιχο κλάδο, την οποία δεν συμμεριζόμαστε, διότι και αν ακόμα εγκαίρως προσληφθούν, δεν μπορούν να καλύψουν τη διαθεματικότητα που απαιτείται για μια Προεδρία, που μόνο η διυπουργική στελέχωση θα καλύψει. 

Συνεπώς, το κυριότερο πρόβλημα που πρέπει να λυθεί είναι η υποστελέχωση των υπηρεσιών του Υπουργείου Εξωτερικών, που παραδέχτηκε η κυρία Υπουργός ότι δεν θα λυθεί ούτε κατά την Προεδρία, παρά την αξιοποίηση εθελοντών και φοιτητών, προσθέτοντας και την υποχρηματοδότηση, ενώ αντιθέτως για τα ζητήματα υλικοτεχνικής υποδομής έχει ληφθεί εγκαίρως μέριμνα. Αυτό είναι το ένα σημείο που μας προκαλεί προβληματισμούς και ανησυχία, διότι αν προκύψει έντονο πρόβλημα στελέχωσης, όλες οι καλές προθέσεις των υπαλλήλων και του Υπουργείου Εξωτερικών, ενδεχομένως να αποβούν άκαρπες. 

	Από τα τρία σκέλη - το οργανωτικό, το επικοινωνιακό και το ουσιαστικό - φαίνεται πως το επικοινωνιακό είναι σε καλύτερη θέση και υστερεί το διοικητικό, λόγω της υποστελέχωσης. Στο τρίτο σκέλος, υπήρξαν κάποιες περιγραφές, που μάλλον προκάλεσαν σύγχυση, αντί να απαντήσουν σε ερωτήματα.
	Συγκεκριμένα, αν και είχαμε προτείνει να υπάγεται στον Πρωθυπουργό απευθείας το Γραφείο, καθώς και το ότι πρέπει να ξεκινήσει άμεσα η διαδικασία ανάδειξης ζητημάτων από τα Υπουργεία, αναφέρθηκε η ύπαρξη task force υπό τον Πρωθυπουργό και ότι γνωρίζουν τις προτεραιότητες τους στα Υπουργεία, οι οποίες και θα φιλτραριστούν από το Υπουργείο Εξωτερικών, για να είναι σε Συμφωνία με τις επιδιώξεις της τριάδας Προεδρίας (Φινλανδία, Λιθουανία, Ελλάδα). Εδώ, θα πρέπει και πάλι να προσέξουμε, επειδή ναι μεν είναι σωστό ότι πρέπει να υπάρχει συνεργασία των χωρών και ανάδειξη των κοινών ζητημάτων, αλλά πρέπει να θέσουμε και τις δικές μας προτεραιότητες. Πρέπει να συνδιαμορφώσουμε την ατζέντα. 
		Επίσης, συμφωνούμε ότι πρέπει τα προτεινόμενα νομοσχέδια  στο Ευρωκοινοβούλιο να γίνονται αποδεκτά και να μην έχουμε απορρίψεις για ευνόητους λόγους, αλλά για να το πετύχουμε αυτό δεν πρέπει να υποχωρήσουμε στις εθνικές μας προτεραιότητες και αξίες. Δηλαδή, καλύτερα να περάσουμε πέντε και σωστά  νομοσχέδια, που θα προάγουν τις εθνικές και τις ευρωπαϊκές αξίες, παρά 15, στο οποίο θα πρέπει να απεμπολήσουμε εθνικά ιδανικά, αρχές και αξίες.
		Ως «Δημοκρατικό Πατριωτικό Λαϊκό Κίνημα ‘ΝΙΚΗ’» δεν αντιτιθέμεθα  σε καμία από τις ευρωπαϊκές αξίες, αλλά επιθυμούμε να προαχθούν αυτές με σεβασμό στην ιδιαιτερότητα κάθε χώρας - μέλους και ειδικά στις εθνικές μας αξίες και αρχές. Είδαμε ότι τέθηκε σε πρώτη μοίρα, από την κυρία Υπουργό, η αναφορά στο πολυετές δημοσιονομικό πρόγραμμα που θα έρθει ούτως η άλλως, αναφέροντας παράλληλα ως αμυντικά και την έννοια Ευρωπαϊκή Άμυνα, τη διεύρυνση, το μεταναστευτικό. Για μας, πρέπει να προστεθεί και το δημογραφικό πριν απ’ όλα τα άλλα και να αποτελέσει άξονα για το πολυετές δημοσιονομικό.
		Τελειώνοντας, θα ήθελα να επισημάνω σε σχέση με αυτό που μας ανακοινώσατε, κυρία Πρόεδρε, για την « Έκθεση πολύτιμων θησαυρών του Αγίου Όρους» στο Ζάππειο,  τι έγινε πρόσφατα στο Λούβρο και θα πρέπει να ασχοληθούμε επισταμένως με το πώς θα προστατευτεί το Ζάππειο από τυχόν κλοπές ή ληστείες. Αυτό μπορεί να γίνει μόνο σε συνεργασία με το Υπουργείο Προστασίας του Πολίτη και δεν μπορεί να αναλάβει οποιοσδήποτε χορηγός μια τέτοια παρέμβαση, όπως μας είπατε ότι θα ανατεθεί στον χορηγό, διότι δεν έχουμε να αντιμετωπίσουμε μόνο το ζήτημα της μεταφοράς από το Άγιο Όρος, αλλά κυρίως το θέμα της φύλαξης.
		Να σας ενημερώσω ότι όταν έρχεται, παραδείγματος χάρη η «Τίμια Ζώνη της Παναγίας»  για λίγες μέρες εδώ, είναι νυχθημερόν δίπλα της μοναχοί και ο ίδιος ο Ηγούμενος της Μονής Βατοπεδίου και την φυλάνε και την προστατεύουν. Εάν γίνει μια Έκθεση των θησαυρών έξι μήνες εδώ πέρα, δεν μπορούν οι μοναχοί να αφήσουν τις υποχρεώσεις τους και να κάθονται να φυλάνε τους θησαυρούς και θα πρέπει αυτή την προστασία να την αναλάβει ή  το Υπουργείο Προστασίας του Πολίτη μόνο του - εφόσον δηλώσει  ότι έχει αυτή τη δυνατότητα - ή ακόμα και το Υπουργείο Εθνικής Άμυνας. Θα διατυπώσουμε στην Ολομέλεια ποιο  συγκεκριμένες προτάσεις, για τα ουσιαστικά ζητήματα που θα έχει να διαχειριστεί το Γραφείο και για όσες εκκρεμότητες μένουν. Σας ευχαριστώ, πολύ.



		ΘΕΟΔΩΡΑ (Ντόρα) ΜΠΑΚΟΓΙΑΝΝΗ (Πρόεδρος της Επιτροπής): Κύριε Οικονομόπουλε, δεν φαντάστηκα ότι θα πρέπει να επεξηγήσω ότι ο χορηγός δεν έχει υποχρέωση για την ασφάλεια των κειμηλίων. Είναι αυτονόητο ότι μία τέτοια Έκθεση φυλάσσεται πάντοτε από το αρμόδιο Υπουργείο Δημοσίας Τάξεως. Και αν πραγματικά η πρόταση να γίνει στο Ζάππειο, γίνει αποδεκτή, εκ των πραγμάτων το πιο φυλασσόμενο κτίριο της Ελλάδος, κατά τη διάρκεια της Προεδρίας, θα είναι το Ζάππειο Μέγαρο. 



[bookmark: _Hlk214279101]Όσο δε για λογαριασμό των μοναχών μην ανησυχείτε, οι ίδιοι οι μοναχοί με έχουν διαβεβαιώσει για τη συμφωνία τους και ο ηγούμενος της Μονής Βατοπεδίου, ο Εφραίμ είναι σύμφωνος με αυτό. Άρα, μην ανησυχείτε καθόλου ότι αν γίνει μια τέτοια έκθεση κειμηλίων θα είναι 100% ασφαλής. Χαίρομαι που βλέπω τον κύριο Καζαμία στην αίθουσα. Κύριε Καζαμία, έχετε αισθητήριο. Τώρα, τον λόγο έχει ο κύριος Αλέξανδρος Καζαμίας, Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».
ΑΛΕΞΑΝΔΡΟΣ ΚΑΖΑΜΙΑΣ ( Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Σας ευχαριστώ, κυρία Πρόεδρε. Σε αυτή την τέταρτη συνεδρίαση θα ήθελα να ξεκινήσω, συνοψίζοντας τις βασικές θέσεις μας για το εν λόγω νομοσχέδιο. Αυτό είναι ένα νομοσχέδιο οκτώ άρθρων, για τη σύσταση του γραφείου της Ελληνικής Προεδρίας, που θα αναλάβει τη διοργάνωση του διεθνούς αυτού γεγονότος στο δεύτερο μισό του 2027.
 Οι βασικές ενστάσεις, που διατυπώσαμε από την αρχή και που επαναλαμβάνω τώρα, είναι ότι το νομοσχέδιο έχει μια χτυπητή αναντιστοιχία φιλοδοξιών και στόχων. Αφενός θεωρεί ότι η Ελληνική Προεδρία πράγματι είναι ένα διεθνές γεγονός μεγάλης εμβέλειας. Από την άλλη, ο τρόπος με τον οποίο προτείνεται η σύσταση του Γραφείου της Ελληνικής Προεδρίας, μέσα από το νομοσχέδιο αυτό, δείχνει κατά την άποψή μας και προχειρότητα και - αν θέλετε - στενή δημοσιοϋπαλληλική προσέγγιση, στο βαθμό που το Γραφείο αυτό θα συσταθεί κυρίως από υπαλλήλους του Υπουργείου Εξωτερικών και με αποσπάσεις άλλων Υπουργείων.
 Με άλλα λόγια, δεν υπάρχει συμμετοχή από άλλους φορείς, πέρα από τους δημοσίους υπαλλήλους των Υπουργείων. Ταυτόχρονα, δεν φαίνεται στο νομοσχέδιο αυτό να υπάρχει κάτι το οποίο να ορίζει τον τρόπο, με τον οποίο ο επικεφαλής ή η επικεφαλής του Γραφείου αυτού, καθώς και η επικοινωνιακή εκστρατεία θα μπορούσε να αναδείξει την Ευρωπαϊκή Προεδρία σε ένα γεγονός, το οποίο να επιτελέσει αυτά που, κατά την άποψή της «ΠΛΕΥΣΗΣ ΕΛΕΥΘΕΡΙΑΣ», θα πρέπει να είναι τα δύο πρωταρχικά της καθήκοντα.
Το να διοργανώσει μια Ελληνική Προεδρία, που να μπορεί να αποκαταστήσει το χαμένο κύρος της Ευρωπαϊκής Ένωσης και ιδίως το τεράστιο έλλειμμα που υπάρχει στην σχέση ανάμεσα στους θεσμούς της Ευρωπαϊκής Ένωσης και στους πολίτες, το οποίο είναι κατά κύριο λόγο ζήτημα δημοκρατία αλλά και νομιμοποίησης της ένωσης στους λαούς της. Η  «ΠΛΕΥΣΗ ΕΛΕΥΘΕΡΙΑΣ» πιστεύει ότι η ευρωπαϊκή ολοκλήρωση θα πρέπει να γίνεται και με άξονα, αλλά και με γνώμονα και στόχο το συμφέρον των λαών και όχι των ελίτ και των ευρωκρατών, που φαίνεται να είναι το πνεύμα που διέπει αυτό το νομοσχέδιο.
 Δεύτερον, δεν υπάρχει μια σαφής προσπάθεια μέσα από το νομοσχέδιο να αναδειχθούν κεντρικά ζητήματα του ελληνικού εθνικού συμφέροντος. Αντιθέτως, η προσέγγιση είναι αρκετά  διεκπεραιωτική, με σκοπό να μπει και η Ελληνική Προεδρία μέσα στη λεγόμενη «τρόικα». Δηλαδή, την τριάδα των Προεδριών και να προσθέσει και εκείνη μια ατζέντα τεσσάρων ή πέντε θεμάτων. Το νομοσχέδιο δεν τα προσδιορίζει αυτά - θα έρθουν αργότερα - ούτως ώστε να συνεχιστεί η προβληματική πορεία, που έχει ακολουθήσει τις τελευταίες δεκαετίες η Ευρωπαϊκή Ένωση.
Πιο συγκεκριμένα, αναφορικά με τη σύσταση του Γραφείου της Ελληνικής Προεδρίας, διατυπώσαμε αρκετές ενστάσεις. Η μία ένσταση σχετίζεται με την μη σαφή διάκριση των αρμοδιοτήτων και των δικαιοδοσιών, που έχουν οι θεσμοί που θα συνδέονται με την Ευρωπαϊκή Προεδρία.
Για παράδειγμα, το άρθρο 4 κάνει λόγο για τους ρόλους και τις υποχρεώσεις της Ελληνικής Προεδρίας και μέσα σ` αυτές προβλέπει ότι η Ελληνική Προεδρία θα λαμβάνει προτάσεις από όλα τα άλλα Υπουργεία και από κάθε φορέα του δημοσίου τομέα.  Αυτό αναφέρεται στο 4Α. Θα έπρεπε εδώ να υπάρχει ένα «φίλτρο» εδώ, ώστε να μην είναι το Γραφείο της Προεδρίας ένα γραφείο, στο οποίο να περνάει το μεγαλύτερο διάστημα της ημέρας και να διαχειρίζεται προτάσεις από κάθε φορέα του ελληνικού δημοσίου.

Το πως θα πρέπει να διοργανώνεται αυτό, δεν προβλέπεται στο νομοσχέδιο. Διατυπώσαμε επιφυλάξεις για το ζήτημα των ιδιωτικών χορηγιών και το ξαναλέμε αυτό, ακόμη και να συμφωνήσει κανείς με την ανάγκη να υπάρχουν ιδιωτικές χορηγίες για τη χρηματοδότηση της λειτουργίας του Γραφείου αυτού - κάτι με το οποίο εμείς διαφωνούμε, αλλά ακόμη και αν το πιστεύει αυτό - θα πρέπει να υπάρχει στο νομοσχέδιο ένας σαφής ορισμός του ότι η χρηματοδότηση αυτή δεν θα πρέπει να είναι προϋπόθεση, για κάποιες λειτουργίες του Γραφείου. 

Δεν μπορεί, δηλαδή, το Γραφείο της Ελληνικής Προεδρίας να εξαρτάται από το αν θα εξασφαλιστεί ιδιωτική χορήγηση ή όχι. Πέραν του γεγονότος, κατά πόσο κανείς συμφωνεί με αυτό το πράγμα ή όχι. Εδώ δεν φαίνεται και δεν πιστεύω και ελπίζω η κυβέρνηση να μη θεωρεί ότι οι ιδιωτικές χορηγίες, στο Γραφείο αυτό, θα είναι προϋπόθεση για να επιτελεστούν κάποιες λειτουργίες του Γραφείου.
Το εθνικό συμφέρον και η λειτουργία αυτού του Γραφείου της Ελληνικής Προεδρίας επιβάλλει να χρηματοδοτηθούν όλες οι λειτουργίες του, όπως αυτές προβλέπονται, από το Δημόσιο Ταμείο. Από κει και πέρα - εμείς διαφωνούμε με τις ιδιωτικές χορηγίες - αλλά αν η κυβέρνηση επιμείνει, αυτές θα πρέπει να μην εξαρτούν οποιεσδήποτε λειτουργίες του Γραφείου από το κατά πόσο θα πετύχουν αυτές οι ιδιωτικές χορηγίες, δηλαδή αν θα εξασφαλιστούν τα χρήματα ή όχι.
 Ένα άλλο ζήτημα σχετίζεται με «τον» ή «την» επικεφαλής του Γραφείου. Θα έπρεπε το άτομο αυτό να είναι άτομο εγνωσμένου κύρους και να υπάρχουν ξεκάθαρα τα κριτήρια, βάσει των οποίων ο Υπουργός θα «τον» ή «την» διορίσει. Αυτά δεν προβλέπονται στο νομοσχέδιο και πάλι εδώ φαίνεται και προδίδεται, καθώς και σε άλλα σημεία του νομοσχεδίου, μία - αν θέλετε - συγκεντρωτική λογική, βάσει της οποίας ο σημερινός ή ο τότε Υπουργός θα κάνει ό,τι νομίζει, όπως κρίνει εκείνη τη στιγμή. Αυτός δεν είναι ένας - αν θέλετε - αποτελεσματικός, αλλά και καλής διοίκησης τρόπος, για να αντιμετωπιστούν αυτά τα ζητήματα.
 Επίσης, υπάρχει ασάφεια, αναφορικά με τον ρόλο που θα έχει η ενημέρωση και το Υπουργείο Ενημέρωσης και Προεδρίας της κυβέρνησης στη λειτουργία του Γραφείου αυτού. Η επικοινωνία είναι κεντρικό συστατικό της λειτουργίας του Γραφείου της Ελληνικής Προεδρίας. Την ίδια στιγμή, το Υπουργείο Εξωτερικών έχει τους δικούς του ανθρώπους στον τομέα της επικοινωνίας και φαίνεται εδώ ότι εμπλέκεται η 5η Γραμματεία, η οποία αφορά και τον Απόδημο Ελληνισμό.
ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Η 5η Διεύθυνση εννοείτε…
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):  Με συγχωρείτε, η 5η Διεύθυνση, που αφορά τον Απόδημο Ελληνισμό και δεν είναι ξεκάθαρο εδώ, κατά πόσο αυτό σχετίζεται με έναν ρόλο δημόσιας διπλωματίας. Γι’ αυτούς που μας παρακολουθούν, η δημόσια διπλωματία έχει να κάνει με την κινητοποίηση  των παροικιών της Διασποράς, για παράδειγμα ή κατά πόσο έχει να κάνει με την υποστήριξη, όσον αναφορά την επικοινωνία.
 Ταυτόχρονα, υπάρχει εμπλοκή της Γενικής Γραμματείας Επικοινωνίας και Ενημέρωσης της Προεδρίας της Κυβέρνησης, κάτι το οποίο δημιουργεί μια επιπλέον σύγχυση αρμοδιοτήτων. Δηλαδή, το τι θα κάνει «ο ένας και τι θα κάνει ο άλλος» δεν είναι φανερό. Επίσης, επισημάναμε ότι δεν υπάρχει διάκριση αρμοδιοτήτων ανάμεσα στη μόνιμη αντιπροσωπεία της Ελλάδας στις Βρυξέλλες, στο Συμβούλιο των Υπουργών, η οποία θα έχει κεντρικό ρόλο, αναπόφευκτα, στη διαδικασία της Ελληνικής Προεδρίας και στο Γραφείο της Προεδρίας. Πως αυτοί οι δύο θεσμοί θα συντονίζονται μεταξύ τους; Ποιος θα έχει το «πάνω χέρι»,  ποιος δεν θα έχει το «πάνω χέρι» και τι θα γίνεται όσον αναφορά την καθημερινή λειτουργία τους είναι, επίσης, όλα ασαφή.
 Θα κλείσω, κυρία Πρόεδρε, με μια αναφορά σε κάτι που είπαμε προηγουμένως, αλλά αξίζει να το πούμε και αυτό. Υπάρχει ζήτημα, σε σχέση με την περίοδο λειτουργίας του Γραφείου. Αρχικά ήταν να ξεκινήσει «κάποτε». Δεν ξέρω πότε ακριβώς και αυτό παραμένει να προσδιοριστεί. Το νομοσχέδιο δεν ορίζει συγκεκριμένα ημερομηνία έναρξης λειτουργίας του Γραφείου. Υπάρχει ημερομηνία έναρξης ισχύος του νομοσχεδίου, αλλά αυτό δεν είναι ξεκάθαρο, αν θα είναι η ημερομηνία έναρξης λειτουργίας του Γραφείου. Αν είναι, περιμένουμε να το ακούσουμε.

Υπάρχει, όμως, ημερομηνία λήξης, που στο νομοσχέδιο ήταν η 31η Ιανουαρίου. Η κυρία Υφυπουργός μάς είπε τώρα ότι αυτό μετατέθηκε στην 31η Μαρτίου, για λόγους που μπορούμε να κατανοήσουμε. Το Λογιστήριο του Κράτους, όμως, και η Έκθεση, για τη χρηματοδότηση του Γραφείου, είναι εντελώς εκτός συντονισμού, με αυτές τις ημερομηνίες. Αυτό είναι άλλη μία ένδειξη της προχειρότητας, με την οποία έχει συνταχθεί το νομοσχέδιο. Δηλαδή, προβλέπει έξοδα για το Γραφείο αυτό, τα οποία δεν ξέρω αν είναι αρκετά για το 2026 και το 2027. 

Αν αρχίσει να λειτουργεί το 2025 - που είμαστε τώρα - και συνεχίσει μέχρι και το 2028 για τρεις μήνες, κάτι θα έπρεπε να προβλέπεται, αλλά καταλαβαίνετε ποιο είναι όλο το πνεύμα. Αν η έναρξη ισχύος του νομοσχεδίου, κυρία Πρόεδρε, είναι όταν ψηφιστεί στην Ολομέλεια αυτή την εβδομάδα, πιθανόν να αρχίσει το 2025.
Αν είναι να αρχίσει τον Ιανουάριο του 2026, να το πει το νομοσχέδιο ότι αρχίζει τον Ιανουάριο του 2026. Υπάρχουν δύο μήνες. Αυτά είναι στοιχειώδη. Δεν θέλουν υψηλό πνεύμα νομοθέτησης, αλλά δείχνουν την προχειρότητα που υπάρχει και θα έπρεπε όλη η προσέγγιση να είναι διαφορετική. Σταματώ εδώ. Είπαμε για τα υπόλοιπα στις προηγούμενες συνεδριάσεις, θα τα συνοψίσουμε και θα τα επαναλάβουμε ξανά στη συνεδρίαση της Ολομέλειας. Ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Το λόγο έχει ο κ. Λοβέρδος, εκ μέρους της Κυβέρνησης.
ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Ευχαριστώ, κυρία Πρόεδρε. Καταρχάς, σε ό,τι αφορά τα γενικότερα θέματα εξωτερικής πολιτικής που τέθηκαν από τους συναδέλφους της αντιπολίτευσης, να πω ότι δεν είναι ούτε αρμοδιότητά μου σήμερα, ούτε θέμα της σημερινής συνεδρίασης της Επιτροπής. Πολύ ενδιαφέροντα όλα όσα ειπώθηκαν, να γίνουν σε κάποιες άλλες συνεδριάσεις της Επιτροπής.
Σήμερα, το μοναδικό θέμα που διαπραγματευόμαστε είναι το συγκεκριμένο νομοσχέδιο, που είναι ένας νόμος – πλαίσιο, για τον τρόπο που θα συσταθεί και θα λειτουργήσει το Γραφείο για την Ελληνική Προεδρία στην Ευρωπαϊκή Ένωση, που θα ξεκινήσει την 1η Ιουλίου 2027. Όπως καταλαβαίνετε, και για λόγους χρονικούς αν μη τι άλλο, το Γραφείο αυτό και η Προεδρία γενικότερα θα πραγματοποιηθεί με μια νέα κυβέρνηση, που θα προκύψει από τις επόμενες εκλογές. Αυτό, όπως προβλέπεται από τις συνταγματικές διαδικασίες.
Συνεπώς, θα υπάρχει μία νέα κυβέρνηση την 1η Ιουλίου 2027. Αυτή που θα επιλέξει ο ελληνικός λαός στις εκλογές που θα προηγηθούν. Όμως, αυτό δεν σημαίνει ότι εμείς ως Υπουργείο Εξωτερικών δεν έχουμε υποχρέωση να προχωρήσουμε στη σύσταση του Γραφείου από τώρα, ούτως ώστε να μπορέσει να προετοιμάσει αυτή την τόσο σημαντική, για τα εθνικά συμφέροντα, Προεδρία. 
Θα μείνω μόνο σε κάτι που ειπώθηκε σε ό,τι αφορά τις υποστελεχώσεις των υπηρεσιών του Υπουργείου Εξωτερικών, που δεν αφορά άμεσα το νομοσχέδιο, αλλά έμμεσα το αφορά. Πράγματι, σε ορισμένες περιπτώσεις υπάρχουν υποστελεχώσεις. Το έχουμε επισημάνει, ακόμη και η κυρία Μπακογιάννη το έχει επισημάνει και άλλοι το έχουν επισημάνει κατά καιρούς. Πράγματι, έχει συμβεί. Μην ξεχνάμε ότι την προηγούμενη δεκαετία η Ελλάδα είχε χρεοκοπήσει και είχαν μαζευτεί πάρα πολλές από τις υπηρεσίες.
Για παράδειγμα, πρόσφατα ήμουν στην Τασκένδη. Υπήρχε ένα κτίριο του Υπουργείου Εξωτερικών εκεί, το οποίο πουλήθηκε την προηγούμενη δεκαετία. Έπρεπε να πουληθεί, γιατί δεν υπήρχαν χρήματα να το συντηρήσουν και τώρα δεν υπάρχει κτίριο της Ελληνικής Πρεσβείας, που πρόσφατα άνοιξε στο Ουζμπεκιστάν. Πράγματι, έγιναν όλα αυτά. Τώρα όμως, είμαστε σε μια νέα εποχή, ευτυχώς καλύτερη από την προηγούμενη και το Υπουργείο Εξωτερικών προσαρμόζεται σε αυτές τις νέες καταστάσεις και ενισχύει όπου μπορεί τις προξενικές και πρεσβευτικές του αρχές. Προς την κατεύθυνση αυτή, εισάγουμε και νέα μέσα, όπως είναι τα ψηφιακά και τεχνολογικά μέσα.

Έχουμε προχωρήσει και εδώ και λίγες εβδομάδες λειτουργεί ήδη πιλοτικά το πρόγραμμα e – proxeneio, που είναι η ψηφιακή εκδοχή του Προξενείου, ώστε να εξυπηρετούνται οι Έλληνες της αλλοδαπής, στους οποίους δίνουμε πάρα πολύ μεγάλη σημασία. Οι Έλληνες της Διασποράς είναι ό,τι πιο σημαντικό υπάρχει για τον Ελληνισμό παγκοσμίως, τους αγαπάμε και τους σεβόμαστε όσο τίποτε άλλο και τους χρειαζόμαστε στο πλευρό μας, γιατί ο Ελληνισμός είναι ενιαίος. Δεν είναι μόνο οι κάτοικοι της Ελλάδας, είναι Έλληνες, όπου και αν αυτοί ευρίσκονται. Υπάρχουν πολύ σημαντικές κοινότητες, που τις επισκέπτομαι με πολύ μεγάλο σεβασμό, εκτίμηση και βαθιά αγάπη στις Ηνωμένες Πολιτείες, στην Αυστραλία που είναι οι μεγαλύτερες, στην Γερμανία, στο Λονδίνο, στον Καναδά και αλλού.


Τώρα, ερχόμαστε στο συγκεκριμένο νομοσχέδιο. Το παρόν νομοσχέδιο έρχεται να επαναλάβει την πρακτική της χώρας μας, κατά την πρώτη, μετά τη συνθήκη της Λισσαβόνας, Εθνική Προεδρία μας, που έλαβε χώρα το πρώτο εξάμηνο του 2014. Αντλούμε, από αυτήν την εμπειρία, τεχνογνωσία. Ενόψει εκείνης της Προεδρίας, να θυμίσω ότι είχε ψηφίσει ο αντίστοιχος του υπό συζήτηση νόμου, ο ν. 4148/2013, με το οποίο συστήνονταν, όπως και τώρα, το Γραφείο Ελληνικής Προεδρίας, προς αντιμετώπιση των ιδιαίτερων οργανωτικών πτυχών του εγχειρήματος, όπως συμβαίνει με όλες τις χώρες μέλη της Ε.Ε. που αναλαμβάνουν τέτοια Προεδρία.
Να αναφέρω ότι η Κύπρος, η οποία αναλαμβάνει σε λίγο καιρό, την 1η Ιανουαρίου του 2026, έχει δημιουργήσει Γραμματεία Κυπριακής Προεδρίας, υπό την Υφυπουργό παρά τω Προέδρω για τα ευρωπαϊκά θέματα. Ήμουνα πρόσφατα στη Λεμεσό της Κύπρου και είχα τη δυνατότητα να συζητήσω, στο πλαίσιο της τριμερούς συνεργασίας Ελλάδος - Κύπρου - Αιγύπτου για το πρόγραμμα «ΝΟΣΤΟΣ», με τη Γενική Διευθύντρια του Υπουργείου Εξωτερικών τα θέματα της Κυπριακής Προεδρίας.
Αυτό που πρέπει να καταλάβουμε, γιατί είναι πάρα πολύ σημαντικό, είναι ότι κάθε κράτος - μέλος που αναλαμβάνει την εξαμηνιαία Προεδρία, καλείται να διοργανώσει περί τις τριακόσιες εκδηλώσεις στην επικράτειά του. Ανάμεσά τους είναι οι άτυπες συναντήσεις Αρχηγών κρατών, άτυπες συναντήσεις κυβερνήσεων και άτυπες Υπουργικές Σύνοδοι.
Ακούστηκε πάρα πολύ το θέμα των χορηγιών, για το οποίο έχουμε διαφορετική προσέγγιση προφανώς από ό,τι έχουν τα κόμματα της Αριστεράς. Εμείς πιστεύουμε στις χορηγίες, γιατί δεν θέλουμε να επιβαρύνουμε τον Έλληνα φορολογούμενο επιπλέον και θέλουμε να δώσουμε τη δυνατότητα σε ορισμένες εκδηλώσεις να γίνουν με αυτόν τον τρόπο, όπως αυτή η εξαιρετική έκθεση στην οποία αναφέρθηκε η Πρόεδρος κυρία Μπακογιάννη, από το Άγιο Όρος, για το οποίο είχα συζητήσει και στην πρόσφατη επίσκεψή μου στο Άγιο Όρος. Πολύ σημαντική έκθεση και πρέπει να πραγματοποιηθεί και η οποία πρέπει να γίνει με χορηγίες, για να μην επιβαρυνθεί ο Έλληνας φορολογούμενος. Η χορηγία είναι υπέρ του φορολογούμενου, είναι υπέρ του Έλληνα πολίτη, δεν είναι εναντίον του.
Αντίθετα, αυτοί που δεν θέλουν τις χορηγίες είναι αυτοί που προτιμούν να επιβαρύνονται οι Έλληνες πολίτες, είτε αυτά είναι σχολεία που ανακαινίζονται είτε νοσοκομεία που ανακαινίζονται και τα οποία τα πληρώνουνε ιδιώτες χορηγοί, χωρίς κανένα αντάλλαγμα. Αυτή τη συνωμοσιολογία περί ανταλλαγμάτων εγώ δεν την καταλαβαίνω. Δεν υπάρχει κανένα αντάλλαγμα, όπως έγινε πρόσφατα με το Υπουργείο Εθνικής Άμυνας, το οποίο δεν κόστισε το παραμικρό ευρώ στον Έλληνα φορολογούμενο.
 Σε ό,τι αφορά την αρμοδιότητα τη δική μου, γιατί πράγματι, όπως είπατε κύριε Καζαμία, έχει πολύ μεγάλο ρόλο στην Ελληνική Προεδρία η Ε’ Γενική Διεύθυνση, η οποία είναι η Γενική Διεύθυνση Απόδημου Ελληνισμού και Δημόσιας Διπλωματίας, η οποία είναι και η αρμοδιότητα μου. Σύμφωνα με το άρθρο 7 του σχεδίου νόμου, οι αρμοδιότητες της Ε’ Γενικής Διεύθυνσης αφορούν στις διαπιστεύσεις και τις διάφορες ρυθμίσεις για τις Συνόδους Κορυφής, τα Συμβούλια και τις διάφορες συναντήσεις και εκδηλώσεις, στο πλαίσιο της Ελληνικής Προεδρίας.
Αφορούν, επίσης, στη διαχείριση της ιστοσελίδας της Προεδρίας, η οποία θα κατασκευαστεί. Τώρα κατασκευάστηκε της Κυπριακής, δεν μπορεί να κατασκευαστεί πιο πριν, αφού δεν έχει ψηφιστεί ακόμη το νομοσχέδιο, γιατί ακούστηκε και αυτό. Η διαχείριση της ιστοσελίδας θα γίνεται υπό την εποπτεία του εκπροσώπου της Προεδρίας.
Ακόμα, οι αρμοδιότητες της Ε’ Γενικής Διεύθυνσης αφορούν στην προβολή της Προεδρίας και την κάλυψη θεμάτων πολιτικής συνεργασίας, σε συνεργασία πάντα με τη Γενική Γραμματεία Ενημέρωσης. Σχεδιάζουμε να χρησιμοποιήσουμε τα συστήματα που έχουν χρησιμοποιήσει όλες οι προηγούμενες Προεδρίες τόσο για τις διαπιστεύσεις, όσο και για τη δημιουργία της ιστοσελίδας.
Φυσικά, κατά τη διάρκεια αυτού του εξαμήνου, από πλευράς Υπουργείου, θα μεριμνούμε για τη δημοσιογραφική κάλυψη των γεγονότων, τη διοργάνωση συνεντεύξεων Τύπου, την εύρεση των κατάλληλων χώρων και γενικότερα για την εύρυθμη δημοσιογραφική κάλυψη των εκδηλώσεων που θα διοργανωθούν. Παράλληλα, θα ενημερώσουμε την ιστοσελίδα της Προεδρίας μας με στοχευμένο και χρήσιμο υλικό, ώστε να υπάρχει ροή πληροφοριών. Η ιστοσελίδα θα συνδεθεί με όλα τα μέσα κοινωνικής δικτύωσης. Θα υπάρχουν δύο κύριες ομάδες που θα απαρτίζονται από υπαλλήλους του κλάδου Συμβούλων και Γραμματέων Επικοινωνίας.

 Να πω ότι σε σχέση με το 2014, οι τότε ακόλουθοι Τύπου, σήμερα Σύμβουλοι και Γραμματείς Επικοινωνίας, έχουν ενταχθεί στο Υπουργείο Εξωτερικών. Τότε ανήκαν στη Γενική Γραμματεία Ενημέρωσης. Τώρα έχουν ενταχθεί στο Υπουργείο Εξωτερικών και γι’ αυτό υπάρχει και ώσμωση όλων των υπαλλήλων του Υπουργείου Εξωτερικών, ώστε να λειτουργούμε όλοι προς τη σωστή κατεύθυνση.

Αυτή τη στιγμή, το Υπουργείο Εξωτερικών διαθέτει πάρα πολύ υψηλού επιπέδου Προσωπικό. Για παράδειγμα - επειδή ειπώθηκε κι’ αυτό - ναι μεν δεν υπάρχει ακόμη επισήμως το Γραφείο Προεδρίας, αλλά ήδη έχουμε δημιουργήσει ατύπως τις  προπαρασκευαστικές εργασίες και δίπλα μου κάθεται ένας εξαιρετικός νέος Πρέσβης, ο κύριος Χουρμουζιάδης, ο οποίος ασχολείται πολύ με αυτό το ζήτημα.
Να πω, επίσης, πως σε ό,τι αφορά τα θέματα που ακούσαμε, στην προηγούμενη Προεδρία, εάν δεν κάνω λάθος κύριε Χουρμουζιάδη, νομίζω ότι ήταν 66 οι υπάλληλοι της Προεδρίας. Λίγο πολύ, το ίδιο θα είναι και αυτή τη φορά. Θα γίνονται και με αποσπάσεις και με συμβάσεις έργου. Οι αποσπάσεις θα γίνουν από τα Υπουργεία, τα οποία μπορούν να βοηθήσουν για τη στελέχωση του Γραφείου. Να πούμε ότι τώρα η στελέχωση γίνεται, κυρίως, από το Υπουργείο Εξωτερικών.
Το Υπουργείο Εξωτερικών διαθέτει εξαιρετικούς, όχι μόνο διπλωμάτες - που αυτό είναι σίγουρο - αλλά και Ακόλουθους Τύπου και διοικητικούς υπαλλήλους. Γι’ αυτούς, μάλιστα, είναι σε διαδικασία από τον ΑΣΕΠ η πρόσληψη 140 επιπλέον διοικητικών υπαλλήλων, όπως πρόσφατα προσελήφθησαν και περίπου 20 διπλωματικοί υπάλληλοι. Επίσης, έχει και πολλούς καλούς τεχνικούς επικοινωνίας. Πρέπει να σας πω ότι όταν θα το δείτε - το έργο ολοκληρώνεται και θα παρουσιαστεί σύντομα - το έργο του Global Media Center, που ετοιμάζει το Υπουργείο Εξωτερικών είναι εντυπωσιακό και γίνεται αποκλειστικά με ανθρώπους από το Υπουργείο Εξωτερικών και την «Κοινωνία της πληροφορίας».
Τώρα, επειδή άκουσα πολλά πράγματα και για τις συμβάσεις έργου. Όπως αναφέρεται στο νόμο, άνθρωποι που θα προσληφθούν με σύμβαση έργου θα είναι αποκλειστικά και μόνο - όπως προβλέπεται από τον νόμο - μόνον όσοι έχουν απαραίτητη και εξαιρετικά ιδιαίτερη τεχνογνωσία, την οποία δεν διαθέτουν οι δημόσιοι υπάλληλοι. Εφόσον υπάρξουν τέτοιες περιπτώσεις, φυσικώ τω λόγω να χρειάζεται να προσληφθούν και κάποιοι άνθρωποι. Εμείς - επειδή ακούστηκε και αυτό - ήδη συνεργαζόμαστε και θα συνεργαστούμε ακόμα πιο στενά με την τρόικα αυτή που είπατε, δηλαδή τις χώρες που προηγούνται της Ελληνικής Προεδρίας, την Ιρλανδία και τη Λιθουανία. 
Ακούστηκε κι εάν οι αποσπάσεις αφορούν μόνο το Γραφείο Ελληνικής Προεδρίας και την Μόνιμη Αντιπροσωπεία στην Ευρωπαϊκή Ένωση, στις Βρυξέλλες. Το ακούω, κύριε Καζαμία, εάν χρειαστεί θα πάει και στο Λουξεμβούργο και στο Στρασβούργο, αλλά τώρα κρίνουμε ότι είναι επαρκές και είναι ακόμα πολύ πρόωρο να πούμε οτιδήποτε. Μην ξεχνάμε ότι η Προεδρία είναι σε ενάμιση με δύο χρόνια από τώρα. Άρα, αυτό θα το δούμε στην πορεία.
Επειδή άκουσα και από τον κύριο Βιλιάρδο για τη Νέα Υόρκη, εάν έχουμε Ακόλουθο Τύπου. Έχουμε Ακόλουθο Τύπου στη Νέα Υόρκη, την κυρία Βαξεβανίδου και μάλιστα πρόσφατα πήγε ο κύριος Γιάννης Φραγκόγλου, στη Νέα Υόρκη. Από εκεί και πέρα, ​​συμφωνώ μαζί σας ότι πρέπει να ενισχύσουμε τα Γραφεία Δημόσιας Διπλωματίας και αυτή είναι η επιθυμία μας, και της Ε΄ Γενικής Διεύθυνσης και του Υφυπουργείου Απόδημου Ελληνισμού και Δημόσιας Διπλωματίας.
Να ενισχύσουμε την παρουσία των ανθρώπων, οι οποίοι κάνουν εξαιρετική δουλειά και τους εκτιμούμε ιδιαίτερα, των υπαλλήλων της Δημόσιας Διπλωματίας, όπως και ήδη ενισχύονται διαρκώς τα Γραφεία Εξωτερικού. Και αυτό, όπως σας είπε και προχθές και η Υφυπουργός κυρία Παπαδοπούλου, είναι η πρόθεσή μας.

Τέλος, Αναπληρωτής Υπουργός Εκπρόσωπος Τύπου ήταν και το 2014 Ακόλουθος Τύπου και θα είναι και τώρα. Άλλωστε, τώρα είναι πλέον και υπάλληλοι του Υπουργείου Εξωτερικών που δεν ήταν το 2014. Αυτά για όσα θέματα ετέθησαν. Σας ευχαριστώ.

	ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε πάρα πολύ τον κ. Υφυπουργό. Κυρίες και κύριοι συνάδελφοι, στο σημείο αυτό ολοκληρώθηκε η συζήτηση, επί του σχεδίου νόμου του Υπουργείου Εξωτερικών «Σύσταση Γραφείου Ελληνικής Προεδρίας». Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής : 
Ο Εισηγητής της Πλειοψηφίας και ο Εισηγητής της Μειοψηφίας εισηγήθηκαν την ψήφιση του ανωτέρω σχεδίου νόμου, η Ειδική Αγορήτρια της Κ.Ο. «ΚΟΜΜΟΥΝΣΤΙΚΟ ΚΟΜΜΑ ΕΛΛΑΔΑΣ» το καταψήφισε, ενώ η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΠΟΥΛΟΣ», ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”» και ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» επιφυλάχθηκαν για την τελική τοποθέτησή τους, κατά τη συζήτηση του σχεδίου νόμου στη Βουλή. 
Στο σημείο αυτό, ερωτάται η Επιτροπή. Γίνονται δεκτά τα άρθρα 1 έως 7 του σχεδίου νόμου; Τα άρθρα 1 έως 7 γίνονται δεκτά, ως έχουν κατά πλειοψηφία. Ερωτάται η Επιτροπή. Γίνεται δεκτό το ακροτελεύτιο άρθρο; Δεκτό κατά πλειοψηφία. Τέλος, ερωτάται η Επιτροπή εάν το σχέδιο νόμου γίνεται δεκτό και στο σύνολό του. Δεκτό κατά πλειοψηφία. Συνεπώς, το ως άνω σχέδιο νόμου του Υπουργείου Εξωτερικών γίνεται δεκτό επί της αρχής, επί των άρθρων και στο σύνολό του ως έχει, κατά πλειοψηφία. Κυρίες και κύριοι συνάδελφοι, λύεται η συνεδρίαση.
Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Δελής Ιωάννης, Μεταξάς Κωνσταντίνος Βασίλειος, Κομνηνάκα Μαρία, Αναγνωστοπούλου Αθανασία (Σία), Τζανακόπουλος Δημήτριος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Καζαμίας Αλέξανδρος, Γαυγιωτάκης Μιχαήλ και Σαράκης Παύλος.

Τέλος και περί ώρα 13.50’ λύθηκε η συνεδρίαση.

Η ΠΡΟΕΔΡΟΣ ΤΗΣ  ΕΠΙΤΡΟΠΗΣ

